text:
Outoridatnan di Kòrsou na komienso di siglo pasá tabata man na kabes debí na kantidat grandi di sushedat, djaka i raton den nos suidat kapital. Awe esaki no mester ta un sorpresa. Sorprendente si, ta e medidanan ku gobernantenan a tuma pa remediá e situashon indeseabel i alarmante den Punda, Otrobanda i Pietermaai.
Prokuradó General a publiká na 1908 un anunsio den kua e ta pidi pueblo pasa na Fiskalia ku mas tantu djaka i raton morto posibel. Fiskalia tabata paga un depchi (10 sèn) pa kada djaka morto i 2 sèn pa kada raton morto. Pa nos haña un idea, e tempu ei 4 webu di galiña tabata kosta un depchi.
E kampaña tabata un éksito rotundo i a haña publisidat den hinter Reino. Sifranan ta mustra ku durante di e promé siman a entregá 219 djaka i 944 raton. En total e kampaña aki a kosta 20,000 florin i a produsí algun shen mil djaka i raton. Tambe a eliminá lugánan di benta sushi ilegal den nos suidat kapital. Punda a resultá di ta e parti mas sushi. Finalmente tabata huma sierto barkunan di bela, prinsipalmente esnan ku tabata trafiká pa Venezuela, lokual a mata kantidat grandi di djaka i raton.
Willemstad, Kòrsou
Archivo Nashonal; Curaçao van Kolonie tot Autonomie, Dr. Joh. den Hertog; Suriname, Koloniaal Nieuws- en Advertentieblad, 14.7.1908


c: text/html

text:
Richeron Balentien UPDATE: Algun dia pasa outoridat di Kòrsou a aresta un homber “empresario” pa malversashon i of estafa i falsifikashon di dokumentu.
BREAKING NEWS UPDATE: Algun dia pasa outoridat di Kòrsou a aresta un homber “empresario” pa malversashon i of estafa i falsifikashon di dokumentu. E homber aki tabata hasi komo sifuera e ta un pilot di Avianca. E sospeshoso tabata kana habri kuenta na diferente luga aki na Kòrsou riba supuesto kuenta di Avianca. E homber aki a hasi un fiansa di 200mil florin na VidaNova riba un polisa di seguro pa ora e la risibi e plaka di VidaNova bai kansela e seguro na “Fatum” Guardian Group. E homber aki tabata tin un empresa ku tabata huur truck i e homber aki a falsifika dokumentonan di seguro di e vehikulonan.
No ta un pelikula pero un realidat. Un kaso sumamente interesante.
FUENTE:
Richeron Balention R&B Niet Te Stoppennn

robotstxt: allowed

filter: keep


text:
Medidanan ku Kuerpo Polisial a kuminsá tuma relashoná ku vírus di Corona.
KOMUNIKADO DI PRENSA 113/ 2020
17 mart 2020
Medidanan ku Kuerpo Polisial a kuminsá tuma relashoná ku vírus di Corona.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Relashoná ku presensia di e vírus di Corona riba nos isla i pa garantisá mas tantu
posibel ku trahadónan di Kuerpo Polisial no ta keda infektá ku e vírus aki, ta
nesesario pa tuma algun medida pa un tempu indefiní.
Trahadónan di Kuerpo Polisial ta obligá pa sigui tur instrukshonnan en
konekshon ku medidanan di higiena konforme protokòlnan i
prosedimentunan interno i di gobièrnu.
No ta permití ningun siudadano den warda di polis ku tin síntomanan manera
tosamentu seku, problema respiratorio of kentura. Den kasonan di
emergensia yama 911 òf si no ta urgente, e number 917. Pone nos na altura
di e situashon pa asina ei huntu ku bo nos wak den ki forma e servisio por
wòrdu duna mas responsabel posibel. Kòrda yama bo dòkter!
Callcenter di polis (917) lo evaluá kada kaso minusiosamente pa asina ei pone
prioridat na e kasonan ku meresé mas atenshon i ku no por wòrdu suspendé
ni atendé via telefòn.
Entrante djárason 18 di mart 2020, mester traha sita pa hasi denunsia. Esaki
ta pa evitá ku den nos salanan di espera tin muchu hende.
Denunsianan por wòrdu hasi por lo pronto únikamente na wardanan di polis
Montana, Rio Canario i Barber.
Pa traha sita por yama:
Warda di Polis Montana na 8666700
Warda di Polis Rio Canario na 8666800/8666801
Warda di polis Barber na 8666900
Nos ke animá tur esnan ku por pone nan denunsia riba papel, pa hasi esaki i
mail e denunsia pa nos i nos lo prosesá esaki. Na momentu ku e denunsia
prosesá ta kla, nos lo tuma kontakto bek ku bo, pa firma.
Importante ta pa bo pone den e mail ku bo ta manda ku e denunsia, bo
nòmber kompletu, adrès, number di telefòn i indikashon ku esaki ta un
denunsia.
E denunsiánan por wòrdu di mail na un di e tres wardanan ariba menshoná,
na e siguiente e-mail adrèsnan:
Warda di Polis Montana: warda.montana@polis.cw
Warda di Polis Rio Canario: warda.rio@polis.cw
Warda di Polis Barber: warda.barber@polis.cw
Pa imigrashon na haf, tambe a tuma medida. E personal di Imigrashon lo no
subi barku mas, pero solamente e kapitan lo baha i bini serka e personal di
imigrashon pa hasi e parti di “inklaring”.
Entrante djárason awor a para tambe tur obligashon di mèldu di
estranheronan na Imigrashon na Rio Canario te ku 31 di mart próksimo.
Personanan ku ke drenta den kontakto ku e Departamento di Asuntunan
Interno di polis (BIZ), por traha un sita òf manda un mail na
UIZKPC@gmail.com. Tambe por yama e numbernan di telefòn 8666161,
8666163, 8666159 òf 5242446.
Departamento di Tráfiko i Departamento di pèrmit lo atendé kasonan mas
tantu posibel via telefòn òf via mail.
Departamento di Tráfiko: 8666137/8666236. Email-adres: trafiko@polis.cw
Departamento di Pèrmit: 8666101/8666106. Email-adres: ubw@polis.cw
Por lo pronto pa kuminsá 2 siman, lo no por tuma bròmer i skuternan
konfiská bek na warda di polis na Rio Canario.
Si bo pidi asistensia polisial via Sentral di Polis i den bo serkania tin persona di
kua bo ta na altura ku síntomanan di e vírus, duna esei tambe di konosé na
Sentral, di manera ku e unidat delantá por tuma medidanan di prekoushon.
Pa trahadónan di Kuerpo Polisial ku mester sigui duna e servisio i mantené òrdu
públiko, tampoko ta fásil pa traha bou di e sirkunstansianan no kustumbrá aki.
P’esei nos ta konta ku koperashon di komunidat kompletu, pa huntu nos enfrentá e
reto aki i tòg finalmente sali mas mihó posibel for di dje.


text:
“app” ku ta bai rònt tokante Sentensia di Hòf den kaso sra. S. kontra CMC PIN ta suprayá ku nombramentu ta responsabilidat di hunta di komisario di CMC
“app” ku ta bai rònt tokante Sentensia di Hòf den kaso sra. S. kontra CMC
PIN ta suprayá ku nombramentu ta responsabilidat di hunta di komisario di CMC
Partido Inovashon Nashonal (PIN) a tuma nota di un “app” ku ta bai rònt di un sentensia ku Korte Komun den apelashon riba 20 di sèptèmber 2021, ku konsientemente ta keda mal interpretá. Komo ku den e sentensia ta menshoná kiko eks-minister Römer lo a bisa directiva di CMC of laga, PIN ta haña na su lugá pa duna un splikashon.
Sentensia di Hòf den kaso sra. S. kontra CMC: tumamentu di personal ta responsabilidat di CMC
E sentensia di Korte ta pa CMC paga daño i pèrhuisio basa riba e echo, ku según Korte, CMC a disidí di no kontinuá ku e soslisitut di e señora na un momento hopi lat den e negosashon. Segun e sentensia direktiva di CMC ta bisa ku no a nombra un señora komo direktor finansiero komo ku minister Römer lo a bisa ku e señora no tin eksperensia ku finansas di un hospital i e señora ta bisa ku e direktiva di CMC a bis’e ku minister a bisa pa no nòmbra un Ulandes Europeo. Dos kos kompletamente diferente. Wes a konsiderá irelevante kiko e minsiter a bisa of no, pasobra ta direktiva di CMC ta atendé ku tumamentu di personal i tin nan mes responsabilidat. Ta bon pa rekòrdá ku e promé direktor di hospital, sr. K., tabata un Ulandes Europeo ku a keda nombrá den periodo di minister Römer. Kemen no por bisa ku Minister Römer ta kontra pa nòmbra un Ulandes Europeo. Tambe mester suprayá ku nombramentu ta responsabilidat di hunta di komisario i ku ta esei Korte Komun ta konkluí tambe!
Maneho di gobièrnu pa kriyoyisá personal ta for di añanan ‘80!
Maneho di gobièrnu for di añanan 80 di siglo 20 ta pa krioyisá personal, esta ‘Antillianiseringsbeleid’. Yunan di tera ta haña preferensia ora di nombramentu. Na promé lugá un yu di tera bibá na Kòrsou, na di dos luga un hende di Kòrsou biba afó. Na di tres luga den kaso ku no tin un hende kalifiká ku a solisitá, por nombra otro hende. Hasta e ora ei, e maneho ta pa pone un “counterpart” di Kòrsou ku despues ta tuma e trabou over. Nos por kòrda e avisonan: ‘Antillianen verdienen de voorkeur’. P’esei den e Nota di Splikashon (Memorie van Toelichting) di e “consensusrijkswet Gemeenschappelijk Hof van Justitie” e 4 paisnanden Reino a konfirmá e maneho aki ku tantu palabra:
“Caribisering van het Hof”
Het beleid om meer leden van het Hof afkomstig te laten zijn uit het Caribische deel van het Koninkrijk zal worden voortgezet. Bij de instroom van rechterlijke ambtenaren in opleiding en de benoeming van leden zal hiermee terdege rekening worden gehouden.’
Na papiamenu:
Krioyoyisá Korte di Hustisia
E maneho pa laga mas miembro di Korte ta prosedente di e parti di Karibe di Reino, lo kontinuá. Ora ta akseptá wesnan den training i na nombramentu di e miembronan di Korte lo tene bon kuenta ku esaki.
Na tur país di mundu ta nombra personanan di e país na promé luga.
Hasta na Hulanda e gobièrnu ta bai mas leu i selektá sierto grupo di hende pa duna preferensia. Nos ta mira avisonan: “Vrouwen verdienen de voorkeur” ora ku ta buska miembronan pa Hunta di Komisarionan pa kompanianan di gobièrnu Ulandes. Niun hende no ta bisa ku gobièrnu Ulandes no ta respetá corporate governance of ta deskriminá. Te awe na Kòrsou esaki ta maneho ketu bai. Kòrsou su presupuesto pa Enseñansa ta naf. 334.9 Mion pa aña. Nos ta paga pa un Universidat di Kòrsou mas o menos 13 mion pa aña pa entre otro eduká hendenan graduá den atministrashon di empresa na nivel universitario.
Ta pései ta straña PIN kon kròm a rekapitulá opinión di sra. Römer, ku no a desviá den ningún sentido for di e maneho di años di nos país. Stichting ‘Holding HNO’ ta un fundashon di gobièrnu, bou di kua e Exploitatie en Transitie Maatschappij (CMC) i e Vastgoed Maatschappij ta kai.
Ta p’esei linea general di maneho di gobièrnu ta di importansia pa CMC tambe. Aplikashon di e maneho i atendementu korekto den un kaso individual sin embargo, ta i ta keda tambe según wes responsabilidat di CMC. No por ta paga naf. 334.9 Mion pa aña pa krea hende pa traha pa Kòrsou anto ta duna tur trabou na otronan.


text:
20 di febrüari 2016 – Esta bon pa sosiedat, ora tin reportero ku ta investigá di bèrdè. Di un manera òf otro nan sa deskubrí dokumento ku tabata tapá i skondí den baul. Manera awor akí, na fabor di SMOC. Ban bèk den tempu na (probablemente) fin di 1996. Señor Salsbach, e ora ei diputado di teritorio insular Kòrsou, a risibí un karta alarmante di minister Doran-Scoop di salubridat públiko i medioambiente, tokante konstrukshon di un sentral enorme di elektra riba tereno di Isla, esta BOO den boka di pueblo. Toma di desishon pa loke ta trata esaki, tabata un ‘mal’ ehèmpel di falta di transparensia, un patronchi ku SMOC ta rekonosé te dia djawe. Ya e idea so tabata duna Doran-Scoop doló di barika, pasobra: “Pero e direkshon ku abo a tuma, esta konstruí un sentral di elektra enorme, ku lo traha riba kos di tira afó di refineria, ku lo emití meimei di Punda un kantidat kresiendo di gas shushi, ta un desishon ku mi no por denotá na otro manera ku ‘niun tiki duradero’.”
Ta mas ku kla. Doran-Scoop na 1996 ya a mustra di ta hopi mas leu den su pensamentu ku mayoria di polítiko aktualmente na Kòrsou. Ma Doran-Scoop ta sigui. E invershon gigantesko den BOO el a konsiderá iresponsabel pasobra Isla “tabata un refineria masha antikuá i mal manehá” loke awendia Isla ainda ta, anto pió. Ademas Doran-Scoop tabata preokupá pa motibu di:
- konflikto di interes entre sektor di energia ku industria petrolero;
- kresementu defektuoso di turismo;
- un dependensia muchu grandi di Isla, tambe ora su rendementu na Kòrsou ta baha (e pronóstiko akí a sali ku e bahamentu kontinuo di empleo i e aporte na PNB!).Anto, mes importante ku esaki, el a opta pa eksigensia medioambiental pa fangu materia tóksiko pa salú di hende. Ta di lamentá ku Doran-Scoop mester a konstatá ku “su proposishon pa eksigensia minimal pa medio ambiente no a wòrdu inkorporá den e plannan aktual pa CUC/BOO.” Mientrastantu ta konosí ku Doran-Scoop a hala atras. Tambe Doran-Scoop a apelá pa mas energia di bientu ku solo i ménos energia di LNG.
Lesa e karta di Doran-Scoop aki: BriefDoranScoop.


text:
Oranjestad-Mo Michi su ultimo mensahe durante mi bishita y conversacion cune na Hospital tabata ta: UN INTERES SO TA CONTA E INTERES DI PUEBLO. E palabranan aki lo keda como un credo politico pa nos y lo keda como nos herencia politico di dje y nos mision cu nos ta asumi den nos bida y lucha politico pa realiza y logra esta e felicidad y progreso berdadero pa henter nos pueblo sin distinccion.
Como juinan di Betico hamas nos lo lubida Milton Henriquez cariñosamente yamá Mo Michi, ta imposible pa nos lubida e sentimiento di amor y lealtad cu semper e la expresa pa e lucha di nos Pueblo pa ta liber y pa nos Libertador su bon amigo nos tata Betico Croes. Mo Michi tawata un amigo fiel na Betico, fiel na e lucha di nos Pueblo pa ta liber, fiel na un caminda di bida companja pa su rectitud como homber correcto, firmesa den su opinionnan y firmesa den su conviccionnan. Na su Señora Tia Miriam, na su Juinan Dwight y Milton y na henter su Famia y Amigonan: Boso mester ta orguyoso di tabatin un persona tan especial den boso bida manera Mo Michi. Nos sa cu boso ta SUMAMENTE orguyoso di dje, manera e tabata increiblemente orguyoso di bosonan.
En lo personal, mi ta agradecido cu mi por tawata tin e luho di su tempo y opinion pa consehami y guiami tur ora cu e la considera importante pa orientami den un curso na interes di nos Digno Pueblo…su Pueblo….su Aruba.
Mi ta sumamente contento cu Dios Todopoderoso a duna su famianan, su juinan, su Señora y na nos tur cu ta stimé, e tempo den su bida cu e la dedica na tur cu e la stima.
Awor cu e ta rumbo e reino celestial unda cu e lo topa cu su familiarnan cu a bai, y su gran amigonan cu ta wardando e, nos ta pidi nos Todo Poderoso brinde un lugar especial den e luz y paz di su reino pa su descanso eterno. Nos pidi den nos oracionnan: Mo Michi sigi pidi pa bo Pueblo, nos Pueblo cu tanto bo a stima. Mo Michi nos lo percura, hunto cu bo juinan y Tia Miriam, di representa bo memoria y legado dignamente. Nos lo haya bo falta inmensamente. Pero nos paz ta cu awor bo lo ta mas serca di nos Gran Dios pa pidi’e pa su bendicion pa nos salba e pida baranca aki cu ta nos Patria Aruba. Pa nos salba nos Patria Aruba pa asina nos rescata nos Pueblo y e futuro generacionnan di nos juinan cu lo mester sigi cu e bon ehempel cu bo a hasi e tenor di tur bo accionnan, conducta y pensamento den bo bida den tur su aspectonan.
Mo Michi sosega na paz, HAMAS NOS LO LUBIDABO.
Den nomber di juinan di Betico: Glenbert F. Croes Miembro di Parlamento pa MEP


text:
3 Sinembargo, si boso a lanta for di morto huntu ku Kristu, sigui buska e kosnan djariba, kaminda Kristu ta sintá na man drechi di Dios.2 Keda ku boso mente fihá riba e kosnan djariba, no riba e kosnan ku ta riba tera.3 Pasobra boso a muri i boso bida ta skondí huntu ku Kristu na armonia ku e boluntat di Dios.4 Ora Kristu, nos bida, keda manifestá, e ora ei boso tambe lo keda manifestá huntu kuné den gloria.5 P’esei, mata e inklinashonnan di boso kurpa* pa loke ta fornikashon,* impuresa, pashon,* mal deseo i golosidat, lokual ta idolatria.*6 Pa motibu di e kosnan ei e rabia di Dios ta bini.7 Asina boso tambe tabata komportá boso mes den boso manera di biba di ántes.8 Ma awor boso tin ku pone tur e kosnan akí leu for di boso: rabia, furia, maldat, papiamentu di kos ofensivo; i palabra malu no mester sali for di boso boka.9 No gaña otro. Kita e personalidat* bieu ku su práktikanan,10 i bisti e personalidat nobo, ku pa medio di konosementu eksakto ta ser renobá segun e imágen* di Esun ku a kre’é.11 Aki no tin ni griego* ni hudiu, ni sirkunsidá ni insirkunsidá, ni stranhero, skita,* esklabo òf hende liber, sino ku Kristu ta tur kos i den tur.12 Komo skohínan di Dios, santu i stimá, bisti tierno kompashon, bondat, humildat, suavedat i pasenshi.13 Sigui soportá otro i pordoná otro libremente, asta si un di boso tin motibu pa keha un otro. Meskos ku Yehova* a pordoná boso libremente, boso tambe mester hasi meskos.14 Pero, ademas di tur e kosnan akí, bisti amor, pasobra e ta e laso perfekto di union.15 I laga e pas di Kristu reina den boso kurason, pasobra, de echo, boso a ser yamá na e pas ei pa forma ún kurpa. I mustra ku boso ta gradisidu.16 Laga e palabra di Kristu obra rikamente den boso i resultá den tur sabiduria. Sigui siña otro i animá otro ku salmo, alabansa na Dios i kantika spiritual kantá ku grasia, kantando den boso kurason na Yehova.17 I kiko ku boso ta hasi, sea ku palabra òf ku obra, hasi tur kos den nòmber di Señor Hesus, i gradisí Dios, e Tata, pa medio di dje.18 Esposanan, sea sumiso na boso esposo, ya ku esei ta apropiá den bista di Señor.19 Esposonan, sigui stima boso esposa i no rabia amargamente ku nan.*20 Yunan, obedesé boso mayornan den tur kos, pasobra esaki ta agradabel den bista di Señor.21 Tatanan, no iritá* boso yunan pa nan no desanimá.22 Esklabonan, obedesé esnan ku ta boso doño riba tera den tur kos, no solamente ora nan ta mira boso—komo si fuera ta hende boso ta purba di komplasé—sino ku un kurason sinsero, ku temor di Yehova.23 Kiko ku boso ta hasi, traha riba dje ku henter boso alma* komo si fuera pa Yehova, i no pa hende,24 pasobra boso sa ku ta di Yehova boso lo risibí e herensia komo rekompensa. Traha komo esklabo pa e Doño, Kristu.25 Un kos ta sigur: Dios lo paga esun ku hasi malu pa e malu ku el a hasi, i e no ta hasi distinshon di persona.
Nota na pia di página
^ Lit.: “e partinan di boso kurpa ku ta trahá di stòf.”


text: Diego Acevedo ta un profesional hoben, ecologista y cu un vision di un futuro mihor pa Aruba. Un futuro unda Aruba lo ta un hub caribense di innovacion y tecnologia. Diego a gradua cu un Bachelors den ‘Mechanical Engineering’ na merca unda e a cuminsa investiga riba ‘water desalination systems’. Despues, e la bay Hulanda y haya un MSc den Sustainable Energy na TU Delft y e la cuminsa un compania inspira pa busca solucionan sostenibel pa Aruba y islanan chiquito rond di mundo. E tin mas di 10 aña trahando duro pa soluciona problemanan di awa, energia, y desperdicio promoviendo un economia circular. E la join Accion21 pa tuma accion y hiba Aruba dilanti cu enfoque den desaroyo sostenibel, y pa sigurá cu su yiu muhé y tur mucha na Aruba lo por lanta un caminda cu un miho educacion posibel y unda no lo mester preocupa pa e efectonan di cambio climatico manera tormenta of cambio den nivel di laman cu Aruba ainda no conoce, pa asina biba ariba nos baranca stima yen di naturalesa bunita, lama limpi, cu un flora y fauna saludabel y abundante.


text:
“Informacion cu nos haya ta balioso pa e proceso di scucha, pensa y recupera miho”
ORANJESTAD – Parlamentario pa Partido di Pueblo Arubano (AVP) mr. drs. Richard Arends ta un di e miembronan di e comitiva cu a organisa e serie di sesionnan di brainstorm ‘Scucha, Pensa, Recupera Miho’ cu ta wordo hiba pa varios siman caba. Diahuebs ultimo a tene un di dos parti di ‘Turismo den Perspectiva’ enfoca riba turismo, recuperacion economico y e retonan den mercado laboral caminda a sinta cu representantenan di timeshare, hotel, sindicato y taxistanan. Arends ta convenci cu e encuentronan aki ta importante pa scucha for di esnan cu dia aden y dia afo ta biba y traha di turismo.
“E informacion nos a haya awe ta hopi balioso pa e proceso di scucha, pensa y recupera miho. Mi ta kere esaki sigur ta un bon comienso,” e politico a splica indicando cu durante historia di nos Paid, partido AVP mester a asumi responsabilidadnan den momentonan transcendental pa pone nos economia riba pia, manera cu nos conoce.
Pa Arends preparacion ta algo completamente normal pa un partido haci. Sea ta den oposicion of sosteniendo gobierno, bo no por ta limita na reacciona riba acontecimentonan diario. Naturalmente tin atencion pa e desaroyonan actual, pero tambe mester prepara y formula un vision riba termino largo. “Ta hopi sensato pa partidonan politico prepara nan mes y fiha un posicion, nan plan di maneho y plan di partido” Esaki ta loke el a haci como presidente di FESCA entre 2007 y 2009, preparando estudionan cu tabata e base pa e maneho di gobierno di Gabinete Mike Eman I y II.
Un biaha mas partido AVP ta asumi e responsabilidad di prepara su mes cabalmente pa fiha un posicion y presenta un cuadro di recomendacionan cu por sirbi como delineacion di un maneho coherente pa recuperacion di nos turismo di un manera sostenible y dunando atencion na e impacto laboral. Esnan cu ta traha den sector turistico ta e weso di lomba di nos pilar economico cu a sa di sostene nos entradanan. Atrabes di dialogonan aki ta yega na e dato y informacionnan necesario. Otro miembronan di e delegacion ta lider di AVP mr. Mike Eman, Jennifer Arends-Reyes, mr. Gerlien Croes y drs. Gervais ‘Rene’ Herde. Prome sesion algun luna atras tabata su sector di cuido medico riba crisis di COVID-19, mientras cu pa e proximo simannan lo cubri otro aspectonan manera enseñanza y husticia, entre otro.


text:
(AP) – Facebook a pone un pausa na e desaroyo di un version di Instagram pa mucha, enfoca riba muchanan menor di 13 aña, pa adresa preocupacion cu a bin dilanti riba e vulnerabilidad di usuarionan jong.
“Ainda mi ta kere firmemente cu ta algo bon pa crea un version di Instagram cu ta diseña pa ta safe pa ‘tweens’, pero nos kier tuma e tempo pa papia cu mayornan y investigadornan y expertonan di seguridad pa haya mas consenso riba con pa bay dilanti”, segun Adam Mosseri, cabesante di Instagram, a bisa den un entrevista ayera den e programa ‘Today’ riba NBC.
E anuncio ta sigui un serie investigativo di The Wall Street Journal cu a reporta cu Facebook tabata na altura cu uso di Instagram pa algun adolescente femenino a conduci na problemanan di salud mental y ansiedad.
Y toch e desaroyo di Instagram pa un audiencia mas hoben a ser ricibi cu oposicion amplio casi inmeidatamente. Facebook a anuncia e desaroyo di un app Instagram Kids na maart, bisando e tempo aya cu tabata ‘explorando un experiencia controla pa mayornan’. Dos luna despues, un grupo bipartisano di 44 Procurador General a skirbi na CEO di Facebook, Mark Zuckerberg, urgiendo e pa bandona e proyecto, citando e bienestar di muchanan.
Nan a cita aumento di termento cibernetico (‘cyberbullying’), posible vulnerabilidad na predadornan online, y loke nan a yama e ‘record dudoso’ di Facebook den protege mucha riba su plataformanan.
Facebook a enfrenta critica similar na 2017, tempo cu a anuncia su app Messenger Kids, presenta como un forma pa muchanan interactua cu miembronan di famia y amigonan aproba pa e mayornan.
Josh Golin, director ehecutivo di grupo di defensa digital pa mucha, Fairplay, a urgi e compania dialuna pa permanentemente caba cu e app. Igual cu un grupo di congresista Democrata. “Facebook ta scuchando nos yamada pa stop di continua cu plan pa lansa un version di Instagram pa mucha”, Sen. Ed Markey, di Massachusetts, a tweet. “Pero un ‘pausa’ no ta suficiente. Facebook mester bandona e proyecto aki completamente.”
Senado ya tabatin un audiencia planea diahuebs cu cabesante di seguridad global di Facebook, Antigone Davis, pa adresa loke e compania sa riba con Instagram ta afecta e salud mental di usuarionan hoben.
Mosseri a insisti dialuna cu e compania ta kere cu ta miho pa muchanan bao 13 aña di edad tin un plataforma specifico pa contenido apropia pa nan edad, y cu otro compania manera TikTok y YouTube tin version pa e grupo aki. El a bisa den un blog post cu ta miho pa tin un version di Instagram unda mayornan por supervisa y controla nan experiencia na luga di depende riba e habilidad di e compania pa verifica cu muchanan ta suficiente grandi pa usa e app.
Mosseri a bisa cu Instagram pa mucha ta pa esnan di edad 10 pa 12, no mas chikito. E lo rekeri permiso di mayornan pa join, no ta bay tin aviso, y ta bay inclui contenido y caracteristicanan apropia pa nan edad. Mayornan ta bay por supervisa e tempo cu nan yiunan ta pasa riba e app, supervisa ken por manda mensahe y sigui nan, y ken e mucha por sigui.
Mientras a pausa e trabao riba Instagram Kids, e compania ta bay expande hermentanan di supervision di mayor opcional pa cuentanan adolescente di esnan di 13 aña di edad bay ariba. Mas detaye riba e hermentanan aki ta bay keda revela den proximo lunanan, segun Mosseri.
Esaki no ta prome biaha cu Facebook ta ricibi critica pa un producto enfoca riba mucha. Expertonan di desaroyo infantil a urgi e compania pa shut down su app Messenger Kids na 2018, bisando cu no ta respondiendo na un ‘necesidad’ manera Facebook a insisti, sino creando uno. Den e caso aki, Facebook a bay door cu e app.


text:
Un biaha mas nos por ta testigo di e esfuersonan di nos ministro encarga cu Enseñansa pa drecha cos. Pero su intento, cu sigur ta di bon intencion, lo no ta fructifero si no por crea e demas condicionnan cu mester pa esaki bira realidad. Na e momento aki e ministro ta hibando dos bataya pareu, un cu tin di haci cu e entrada di alumno di scol basico den Ciclo Basico di HAVO/VWO, y e otro ta e intento pa mehora prestacion na scol basico mediante abolicion di e fenomeno di ‘keda sinta’. Manera semper, caminda pa cielo ta pavimenta cu bon intencion, pero laga nos mira kico ta necesario pa logra esaki.
No mucho tempo pasa nos ministro a ordena tambe e introduccion di e prueba final nacional pa tur scol basico, pa asina cuminsa crea un criterio fiho y uniforme pa evalua henter e poblacion di nos scolnan basico. Riba su mes un bon iniciativa, pero manera nos a señala, falta hopi mas pa e medida aki por tin su maximo efecto y realmente sirbi como un instrumento valido di evaluacion. Loke e ministro ta anunciando awor, ta parce un continuacion di ataca y mehora cierto proceso den e scolnan basico, cu bista riba miho prestacion na nivel general. Esey ta, atrobe, loke nos ta deduci cu mente positivo den tur esaki, pasobra e anuncio ta carece di un strategia cla y bon defini. Al menos, den prensa nos no por haya esaki.
Pa loke ta e intencion di cuminsa un ‘proyecto piloto’ na e scolnan basico publico cu e abolicion di ‘keda sinta’, nos lo no ta e prome pais na mundo cu ta haci esey, y e ultimo probablemente tampoco. Pero nos mester ta consciente cu esaki no ta nada mas cu e medida ‘tecnico’ cu no ta toca e contenido di e proceso. Kico ta e bentaha di un cambio asina? Bo ta libra e sistema di e recursonan extra cu mester destina na muchanan cu ta keda mas largo den e sistema (6 aña). Esey ta un simpel constatacion cu nos ta economisa di e banda ey. Pero kico ta pasa cu e problema cu bo ta ‘pusha manda’ pa e siguiente nivel? Con bo ta atende e problema aki anto? E palabra ‘magico’ cu a cay ta ‘remedial teaching’: e introduccion di maestro extra destina na mehora prestacion di alumno cu problema specifico, banda di e curriculum normal di e aña escolar. Esey ta factibel? Atrobe nos lo no ta e prome nan pa haci esaki; tur cos cu nos por purba nan a yega di haci’e caba den otro pais. Pero e ora nos ta papiando paisnan unda nan ta dispuesto di hinca balente mas placa den enseñansa compara cu e miseria cu nos ta invertiendo cu di baina ta yega na e minimo cu Nacion Uni ta recomenda pa tur pais (6% di GDP). Si e ministro encarga awor ta sali pa defende su cartera y ta exigi di su coleganan cu ta pone e fondonan disponibel pa esaki, e lo gana hopi na credibilidad. Anto nos tin un pregunta concreto: algun luna pasa caba e “wenselijkheidsbegroting” 2017 mester a keda entrega. Kico a pone caba eyden pa cubri gasto di e plannan aki? Si e ministro a haci su trabao bon esey ta contempla den su presupuesto y anunciando esaki awor ta e miho forma pa haya apoyo pafo di conseho di ministro, pa evita cu ora cuminsa corta, su coleganan cu ta ‘rank’ mas halto den partido ta pasa su dilanti atrobe.
Ban sigui papia contenido… Nos di ningun manera ta desea di culpa e ministro actual pa e problemanan enorme cu tin cu ta stroba nos pa mehora calidad y efectividad di nos enseñansa. E serie infinito di obstaculo, cuminsando cu e problema di idioma, calidad di maestro, calidad di curriculum y metodo di duna les, material auxilia ausente, etc., no ta e ministro a inventa nan, pero nan t’ey manera un sero grandi nos dilanti. Ta indispensabel cu ta bin meta fiho pa cada aña escolar, pa e maestro regular y e remedial teacher sa den ki direccion nos ta trahando, den cada aña! Ta imposibel sigui desperdicia recurso caro, cu ta nos placa di belasting, pa mantene un enseñansa unda cada ken ta parce di ta haci loke nan kier. E departamento di Enseñansa mes ta e refleho bibo di e libertinahe cu ta existi unda ningun hende por bisa ta cuanto diferente proyecto tin pa traha riba tal o cual aspecto di enseñansa, sin coordinacion pero mas bien como ‘baby’ di tal o cual funcionario. Ken ta trece orden den e ‘gallinera’ aki?
Finalmente, tocante e problema di e multiple criterionan pa entrada di HAVO/VWO: shonnan, ta fin di mei anto ainda boso no a caba di delibera riba e asunto aki? Di mes e mester bay pa otro aña, pasobra ta con ta bay introduci esey pa e aña aki ainda? Si ningun hende no sa traha segun e calendario escolar sikiera, ta con ta pretende di mehora algo den enseñansa?


text:
TCB TA LANSA KAMPAÑA NOBO RIBA PAGINA SOCIAL PA E MERKADO HULANDES.
KRALENDIJK – Tourism Corporation Bonaire(TCB) ta lansa un tremendo kampaña, enfokando riba e merkado Hulandes. E titulo di kampaña ta: ‘Jouw Vrienden op Bonaire’. E kampaña lo kuminsa dia 1 di yüni te ku 27 di yüli. Por sigui e kampaña riba TCB su pagina di Facebook i Instagram @BonaireToerisme. E kampaña aki ta konsistí di diferente video i tambe potrèt. E meta di e kampaña ta pa lanta e konfiansa den e merkado Hulandes pa bishita Boneiru. E kontenido di e kampaña aki, a duna diferente kara lokal e oportunidat pa presenta i konta nan eksperiensa personal di diferente lugarnan i algún aktividat na Boneiru pa enkurasha e turista Hulandes pa bishita nan. Entrante 19 di mei 2021 kódigo hel ta konta ofisialmente pa Boneiru. Pa Hulanda Boneiru ta un pais di riesgo abou. Turistanan Hulandes ta wèlkòm bèk na Boneiru ku un resultado negativo di NAAT(PCR)-test ku a laga hasi maksimalmente 24 ora promé ku salida òf un resultado negativo di NAAT(PCR)-test, ku a laga hasi maksimalmente 72 ora promé ku yegada na Boneiru í un resultado negativo di tèst antigéniko ku a laga hasi maksimalmente 24 ora promé ku salida. Tambe tur biahero mester yena un deklarashon di salú di departamento di Salubridat Públiko pa mas tardá 72 ora i no mas lat ku 48 ora promé ku salida.


text:
KRALENDIJK – Empresario di hóreka Jairo Mendoza ta yama e motibu pa e presidente venesolano Nicolas Maduro Moros – pa sera tur tráfiko aéreo i marítimo pa Boneiru unilateralmente pa 72 ora – koí loko. Presidente Maduro ta bisa ku e kontrabandistanan di e islanan entre otro ta pasa kuminda di Venezuela pa eksterior.
Mendoza: “For di Boneiru ta nèt pá Venezuela tin produkto ta bai manera tayer, bateria di outo, remedi, paña di mucha, lechi, suku. E produktonan mas importante ku Venezuela ta laga bini Kòrsou ta bèrdura i fruta. Anto yerba seku pa buriku i kabritu.”
Un reportahe di Ronald Muyden
Mendoza i su famia na 1998 a hui for di Venezuela bai Boneiru. Segun Mendoza for di e tempu ei kaba el a mira kon e diktadura tabata yegando e pais bisiña latino-merikano.
Gastu
Si e embargo dura mas ku tres dia Mendoza lo hañ’é ku gastu mas haltu pa su restorant. Esaki ta pasobra e bèrduranan i frutanan ku alternativamente mester bestèl for di Estádos Unídos òf Hulanda, lo kosta mas tantu pa friamentu, tempu i transpòrt (di container). Un biahe asina por dura dos te tres siman.
Unabes e karga yega Boneiru mester keda fri’é. Esaki ta kosta koriente èkstra ku entrante promé di yanüari a subi ku 24 porshento. Fruta òf bèrdura di Venezuela por yega Boneiru ku barku den algun dia sin tin nodi di fria nan. I asina nan por keda pafó di frishidèr tres te kuater dia.
‘Limitashon di libertat’
Pedro Pablo Barrio ta wak un waf bashi na Boneiru, kaminda mayoria bia ta barku di Venezuela ta mara. Esakinan ta yega sigur dos bia pa siman for di e pais bisiña. Pa motibu di e medida djasabra Barrio asta no por a usa su teket pa e siudat venesolano Cumaná.
E venesolano Barrio tin 36 aña ta biba na Boneiru. E no tin ni un bon palabra tokante e ‘limitashon di libertat’ ku Maduro a imponé. “Esaki a pone ku mi no por a biaha e wikènt aki pa bai mi famianan na Venezuela. Algu ku mi ta hasi tur aña den e temporada aki pa hiba “poko prosperidat” pa nan.
‘E medida di Maduro ta crazy’
Remedi
Irma Colorado ta manehá un lounge café i ta yama e medida di Maduro ‘crazy’. Colorado ta teme ku su famianan na Venezuela lo bira víktima di e embargo di tres dia. E empresario tin miedu ku e seramentu por bai dura mas ku tres dia. E ta puntra su mes kon por ehèmpel e por manda remedi, ku ta skars na Venezuela, pa su mama ku ta pashènt di astma.
Un bia pa luna banda di plaka e ta manda desodorante, shampo i habon Venezuela. Pa loke ta su snèk e ta konta ku “ya kaba mi lugá tin falta di mango i anasa pa traha smoothie. Promenton i siboyo pa yena arepa ta serka di kaba. Ku dianan di fiesta ya kaba e barkunan a keda di sin bini Boneiru un siman. Ku e 72 ora aserka bo ta sinti esaki mésora.”


text:
The Road Less Travelled | Frank Kelly
Manage episode 283421701 series 2801599
Den nos episodio cu Artist & Forager Frank Kelly nos a tene un combersacion interesante di su trayectoria personal y su decision di tin un bida unda eta sigui su diferente pasion nan y traha di esaki su entrada tambe.
Den e episodio aki Frank ta mustra nos cu no tur ora mester sigui caminda cu sociedad kier bo sigui pero cu ta mas importante pa bo traha bo mesun caminda, bo mesun carera y sigur porta nan lo habri pabo.
Spoiler alter:
Con pa sigui bo pasion den bida y laga un trabou of carera cu no ta fit bo?
1. Realisa cu unda bo ta no ta fit abo mas y keda trata tur hende ey nan bon (tin bon actitud semper)
2. Si bo no ta tira bo curpa di pecho pa algo cu bo ta stima nunca bo lo sa si eta "make sense", y semper bo keda wonder
3. Realisa cu e pio cos cu por pasa ta cu bo mester bai buska un trabou back di nobo, y esey no ta malo at all - pesey semper percura pa bo tin bon record unda cu bo bai; semper cu un bon actitud.
Pa mas informacion di Frank Kelly / Taki:
https://www.instagram.com/taki_aruba/
97 afleveringen


text:
ORANJESTAD – Pami Ta un honor grandisimo pa por logra haya e oportunidad un biaha mas pa sirbi mi pais como minister di turismo y salubridad publico pa un di dos periodo. Minister Dangui Oduber cu a caba di huramente como minister di Gabinete Wever Croes 2 como minister di turismo y salubridad publico y ta sinti sigur un emocion grandi pa por sigui contribui y sirbi pais Aruba cu tur e talentonan cu nos creador a dune.
E ultimo 2 anjanan tawata e anjanan di mas dificil den historia di nos pais. Nos pais mescos cu tur otro pais den mundo mester a maneha e pandemia di Covid-19 cu keto bai tey presente ainda na Aruba. No obstante e situacion hopi dificil gobierno di Aruba a haci tur loke tawata den su alcanse pa purba maneha e crisis na un mihor forma posibel. Pueblo di Aruba a bai urna electoral dia 25 juni 2021 pa scohe su gobierno nobo. Partido MEP a resulta e ganador di e eleccion 2021 y na mes momento e partido di mas grandi di Aruba cu 9 asiento. E electorado a vota pa un coalicion y despues di un proceso habri, serio y transparente partidonan MEP y Raiz a yega na un acuerdo di gobernacion pa forma e siguente gobierno, Gabinete Wever Croes 2.
E gobierno nobo aki lo bai percura pa tin trankilidad, stabilidad y mas importante progreso pa cada ciudadano. Nos ta sinti nos mes yama pa pais Aruba progresa.
Nos tin un gobierno solido cu ta comprometi pa percura pa nos recupera nos turismo, recupera nos economia, diversifica nos economia y crea un bon balansa entre desaroyo y naturalesa. Mi ta agradecido y contento di por forma parti di e coalicion aki. Agradecido na nos creador, na cada un di mi votadornan, mi sostendornan, mi amigonan y famianan pa por haya e oportunidad aki un biaha mas.
Nos ta keda comprometi pa sigui traha duro tur dia pa por sirbi nos pais. Nos maneho y vision lo ta dirigi pa saca Aruba for di e crisis creando oportunidadnan nobo.
Aruba ta mi isla, e isla cu nos lo traha duro pe y E gobierno nobo aki lo tey pa sirbi pueblo na e mihor forma posibel.
Danki Aruba pa boso sosten y cu nos creador por guia nos y duna nos e inspiracion pa progreso di nos pais.


text:
Petishon di sr. Gibo Doran
Apresiabel Miembro di Prensa,
Pa medio di e komunikado akí, komo representante di pueblo i spesialmente den e sektor di kultura i edukashon, mi ke a hasi un petishon simpatikamente na radio emisora nan i tambe televishon nan lokal, pa por fabor toka e kansion ganadó di festival “Un kanto pa Kòrsou”.
Ya ta di 10 episodio di e festival aki ku a bin ta lanta di nivel tur aña mas, ku kontribushon di nos mihó músiko nan i intérprete nan. Ta hopi esfuerso musikal, tempu i plaka ta keda invertí pa e festival por ta realisabel i e premio di mas grandi lo ta pa e kansion haña e oportunidat pa zona hopi, p’e por penetrá den e pueblo.
No ta asina, ku ta e dia di presentashon so e mester zona, pa despues bai warda. Mi petishon spesial ta paso niun aña e kansion ganadó, no ta haña e balor na emisora nan i tv nan komo kansion ganadó, Un kanto pa Kòrsou.
Pues por último, mi ta spera ku mi petishon komo representante di pueblo i di e komishon kultura i edukashon por haña oudiensia.
Ku saludo simpátiko,
Boso representante,
Sr. Gilbert Doran sr.


text:
WILLEMSTAD – Último añanan a lanta nètwèrk grandi pa pasa venesolano pa Kòrsou ilegalmente. Esaki ta sali di e relato di e venesolano Maria* di 32 aña di edat. “For di salimentu di Venezuela tur hende a haña un karchi di SIM di Kòrsou.”
Kasi diesdos ora Maria a tuma pa yega Kòrsou ku un boto chikí for di Venezuela. Tabatin 27 persona na bordo. Den grupo di sinku hende ta baha nan for di e boto serka di Santa Barbara Resort na e punta ost di e isla i nan mester landa bai kantu. El a paga sinkushen dòler pa e krusamentu. “Algun aña pasá e preis tabata sinkushen dòler ainda. Entretantu e preis a subi, pasobra e kantidat di venesolano ku ke krusa a krese”, Maria ta bisa.
Tur kos ta regla
Nunka e no a siña landa. Un hòmber ta yud’é keda drif ora nan mester baha for di e boto. Diferente hende ta haña herida di e ref skèrpi. Ora e kòrda e no sa ta kon el a logra yega kantu i subi e barankanan haltu. “Mi ta kere adrenalina.”
For di e momentu ku nan sali Venezuela te na e momentu ku nan yega Kòrsou ta regla tur kos pa nan. Ora nan sali for di haf, e trafikadónan di hende ta duna nan un karchi SIM di Kòrsou. Nan ta hinka nan telefon den un saku impenetrabel pa awa. “Na yegada nos mester a yama un number ku tabata wardá riba e karchi SIM kaba. Asina nos por a indiká ku nos a yega i na unda nos ta.”
Maria ta yega tera sin niun hende ripará. Despues di pasa den kunuku finalmente e ta yega den besindario di Fuik. “Ei a bin buska nos i hiba nos un otro lugá.” Sinku otro persona di den e boto tabatin ménos suèltu. E mésun anochi polis di strañero ta gara nan.
Sobrá nan ta hiba un kas i nan ta tende unda nan ta bai keda i ki trabou nan ta bai hasi. Hopi hende muhé mester bai traha komo dama di animashon òf manera ta bisa ‘trago-meisje**’.
Ret di kontrabanda
For di tempu di e krísis na Venezuela mas i mas venesolano ta trata di sostené nan famia via trabou den eksterior. Entretantu e situashon na Venezuela a empeorá asina tantu ku ku e suèldu mínimo a baha pa 4 dòler pa luna. Kiko por kumpra ku esaki? “Nèt nada”, Maria ta bisa, “un saku di ariña i dos webu”.
I asina a surgi yen di ret pa smòkel venesolano hiba Kòrsou pa trabou pa yuda nan famianan ku a keda atras.
No ta promé bia ku Maria ta na Kòrsou. A sak’é un bia kaba despues ku polis di strañero a deten’é. E promé bia ku e tabata na Kòrsou, el a haña un relashon ku un hòmber Yu di Kòrsou. Despues ku a sak’é e hòmber a regla pa nan a kasa na Venezuela.
Pasobra a sera fronteranan i a sak’é un bia kaba, Maria a disidí di bini bèk ilegalmente ku barku via un trafikadó di hende. E ta spera ku pa motibu di su matrimonio na Kòrsou e por haña un pèrmit di estadia i/òf di trabou.
Únabes bèk na Kòrsou a bin sali ku e hòmber tin un kasá kaba na Kòrsou. E no a inskribí e matrimonio ku Maria tampoko. Ilegal i su so el a keda atras na Kòrsou i mester traha komo trago-meisje. Meskos ku mayoria di venesolanonan Maria mester sostené 10 miembro di famia na Venezuela finansieramente. Nan ta dependé di e sèn ku Maria ta manda pa nan kada luna.
Wardakosta ta lucha ku medionan limitá
Kuantu venesolano ta yega Kòrsou di e manera aki, no ta konosí. Segun Shalick Clement, bosero di Wardakosta, na e momentu aki nan no tin sufisiente medio pa tene tur hende afó. “E kosta ta largu, nos no por ta tur kaminda na mes momentu.
Segun e bosero invershon den radar i mihó supervishon di kámara ta riba agènda. “Ku e medionan aki nos ta haña un mihó bista riba e liñanan di kosta i e awanan ku ta rondoná e isla.”
*Nòmber fingí. E nòmber real ta konosí seka redakshon.
**E ekspreshon ‘trago-meisje’ ta derivá di e palabra spañó trago, ku ke men ‘un beter, un drenks’. E mucha muhénan ta traha den snèk i ta haña komishon pa e kantidat di drenks ku nan ta laga hòmber kumpra pa nan, tin bia nan ta laga e hòmbernan paga nan pa sèks tambe.


text:
Door di habri e lista di rekisitonan di DIMAS (Lijst vereisten EA Gezinsherening) bo ta haya sa locual cu bo mester trece.
Permiso di estadia temporal – prome peticion
Descripcion
Un permiso di estadia temporal ta valido pa un aña. Un persona cu mester di un permiso di estadia pa keda na Aruba y cu tin un permiso di estadia temporal no tin mag di traha.
Unda pa pidi'e? / Mas informacion na
Kico mi tin di hiba cu mi?
Cuanto e ta costa?
Ta cobra Awg. 65,- ora di entrega e peticion. E suma pa un permiso ta Awg. 100,-. Esaki ta SIN e suma di deposito.
Cuanto tempo ta dura pa hay'e?
Ta dura 10 siman pa trata bo peticion.


text:
ORANJESTAD — Un siglo di experiencia y conocimento entrega na generacionnan
Celebracion di 100 aña, un siglo, un Centenario,na mundo henter ta un celebracion grandi y bunita. 100 aña di bida ta 100 aña di experiencia y di pasa conocemento over na generacionnan. Pa yega na e edad magico aki, ta un bendicion. Celebracion di 100 aña di bida ta un celebracion maraviyoso di un bida bon biba. Y pa famiadi Sr. Gilles Pitman, esakitawata e sentimento.
Diaranson 4 di augustus 2021 sr Gilles Pitman a cumpli e bunita edad di 100 aña. Prome Minister Evelyn Wever-Croes a pasa felicita sr Gilles Pitman cu e edad respeta aki cumpli. Sr. Pitman y su casa, Sra. Nora a gradici y aprecia e bishita di nosProme Minister na e ocacion special aki, rondona di famia y amistadnan kende a bin hunto pa compañaSr. Gilles Pitman brinda pa subunitaedad di 100 aña.


text:
WILLEMSTAD – Denter di kuater siman Gobièrnu di Kòrsou por eskrito mester eksigí di Refineria Isla pa stòp violashon di normanan di medio ambiente ku ta stipulá den e ordenansa di molèster. Ademas gobièrnu mester kontrolá Refineria Isla ta kumpli ku e instrukshon aki. Asina wes a dikta ayera.
Den kaso ku no kumpli ku e veredikto di wes, tin un multa ku por alkansá 50 mion florin.
Ku e veredikto aki ta pone un fin temporal na e konflikto largu entre organisashonnan di medio ambiente SMOC i gobièrnu di Kòrsou. E konflikto aki a kuminsá na aña 2005.
SMOC a eksigí pa gobièrnu tene su mes na e normanan stipulá den e ordenansa di molèster.
Sinembargo, gobièrnu a asumí e posishon ku Isla no ta violá e lei di molèster i ku tin asuntu di mantené na e lei.
Pa medio di su veredikto, wes awor ta pasa un strepi diki den e posishon aki.
No tin nada ku a demostrá ku gobièrnu por sostené su posishon, segun wes Boerlage.
‘Fayo’
Segun e veredikto ku ta konsistí di 34 página, ta resultá ku durante último seis aña Refineria Isla strukturalmente a violá e normanan di medio ambiente. Ademas gobièrnu a faya pa mantené e lei di molèster.
Entre otro e wes ta indiká, ku na tres okashon gobièrnu a keda sin evaluá e pèrmit, pa por a ehekutá mehorashon pa medio ambiente.
Tambe gobièrnu a keda sin organisá un struktura di konsulta entre di Isla i Servisio di Medio Ambiente.
Pa e motibu aki i debí na falta di mantenshon, gobièrnu a hasi e trabou di Servisio di Medio Ambiente imposibel.
Mas aleu e wes ta indiká ku Isla tabata lat ku mèldumentu dje insidente di puiru dia 2 di yüni na Julianadorp. I tambe ku gobièrnu no a hasi na e situashon aki. Ademas despues dje insidente di puiru no a midi, miéntras ku esei mester a tuma lugá, konforme stipulashon dje pèrmit.
“Gobièrnu mester tabatin atenshon pa e situashon aki, pero el a faya den esaki”, segun wes.
Viktoria moral
“Pa nos e veredikto ta un viktoria moral i polítiko”, asina e presidente di SMOC, Peter van Leeuwen a deklará. “Awor ta pone pretu riba blanku tur kos ku ta robes na Isla i gobièrnu no por ignorá esaki mas”.
“Ademas: si tin un hende mester tene kuenta ku e veredikto aki, ta minister Piet Hein Donner. Pasobra el a insistí ku gobièrnu di Kòrsou ta atendé korektamente ku Isla”.
But mionario
Denter di kuater siman, gobièrnu mester publiká e karta-skirbí- na papiamentu i ulandes, den kua e ta eksigí Isla pa tene su mes na normanan di medio ambiente.
Ademas e wes a dikta, ku si gobièrnu no aktua korektamente, korte mes lo por aktua.
“Esaki ta un viktoria históriko pa MOC i un bèrgwensa pa gobièrnu”, segun Van Leeuwen.
Gobièrnu tin seis siman pa apelá kontra dje veredikto.


text:
Skirbi pa Atan Lee
Tabata un emocion hopi grandi na momento cu nos a mira con Prome Minister di Aruba a pone su firma pa asina pone e prome piedra pa Aruba bira un “bijzondere gemeente”.
Un grupo chikito di persona, pero cu un sosten masal di e pueblo di Aruba na unda miles y miles di ciudadano a firma pa un gemeente. Diferente encuestanan a demostra cu pueblo di Aruba ta desea un gemeente, mescos cu ta e caso cu mas di 70 % di e pueblo di Aruba a pidi pa Gobierno firma cu Hulanda.
Desde siglo 17 Aruba ta pertenece na Hulanda y nos tin un pasaporte Hulandes. Betico d.f.m. su lucha ta pa Aruba sali for di Antiyanan Hulandes, NUNCA FOR DI HULANDA. Nos mester gradici Dios cu nos tin un pasaporte garantisa y ta pertenece na un di e paisnan mas rico di mundo, esta Hulanda.
Tur politiconan a grita pa no firma, hasta partidonan cu no tin representacion den Parlamento, pa Aruba no perde su autonomia. Un autonomia bashi y pober. Den apenas 34 aña di Status Aparte, politiconan elite miyonario cu placa di pueblo a laga nos bashi den un situacion di un pobreza total.
Mientras cu politiconan elite, por goza di pensionnan di 30 te cu 70 mil florin pa luna na un edad di apenas 45 aña y 50, mas miyones cu nan a cobra di placa di pueblo na “overbruggingstoelage”, ariba dje yuda famia y amigo bira miyonario, nos pais, dushi patria Aruba su hendenan ta sufri den un pobreza total. Pober y rico mester paga un bbo acumulativo cu ta yega na 36 % ariba un producto. ARUBA TIN E SISTEMA DI BELASTING Y BBO MAS HALTO DEN MUNDO.
Manera secretario Knops a bisa cu Aruba tabata na rand di ta falliet, un berguensa pa Aruba un di e paisnan mas rico den nos region, pero politiconan elite a caba cune, a mate!!!!
A dura Gobierno 6 luna despues di a consulta hasta cu e kleuternan pa tuma un decision pa firma cu Hulanda, mientras cu nos pueblo ta sigui bira mas pober. DANKI NA CORSOW CU A YEGA NA UN AREGLO CU HULANDA Y CU ARUBA POR A COPY PASTE E AREGLO, CAMBIANDO E NOMBER, PERO E CONTENIDO TA KEDA MESCOS.
Pa 7 aña largo Aruba ta un “bijzondere gemeente” den Reino y sigur ora cu pueblo mira cu ordo, disciplina, respet, balor y norma a bolbe bek den nos isla, ya e no ta un pais mas, pero un isla, nan mes ta desea pa nos bira pa semper un gemeente, manteniendo Betico como nos libertador, nos himno, bandera, cultura, nos fiestanan Nacional y cultural, pero un isla cu nos por bati ariba nos pecho y bisa Aruba dushi tera.
UN COS SI, PAIS ARUBA A LAGA ATRAS UN DEBE DI ARIBA 10 BIYON FLORIN. CON LO PAGA ESAKI?
Adios corupcion, adios fraude, adios abuso di poder, adios fabor y enriquisimento di famia y amigo.
PABIEN NA E MILES Y MILES CU A SOSTENE NOS, DIOS BENDICIONA BOSO Y TAMBE PA E AMOR CU BOSO A MUSTRA PA BOSO PAIS, AWOR ISLA STIMA, ARUBA DUSHI TERA.
DANKI PUEBLO.
MOVIMIENTO FUTURO PA UN ARUBA NOBO
Apreciabel Hendrik,
Skirbi pa Armand Hessels
– Part 1
Skibi pa sr Armand Hessels.
Autor ta conoci pa redaccion di Noticiacla y ta prefera keda anonimo
Skibi pa Booshi Wever


text:
Un sikólogo i un sikiater tin hopi en komun. Pero tambe tin sierto diferensianan hopi importante entre e dos profeshonnan aki.
Pa kuminsa un sikiater a studia medisina i un sikólogo a studia sikología. Esei ta nifika ku un sikiater tin pèrmit pa preskribí remedi na un kliente. Sikólogonan en general no tin e pèrmit aki. Pero tin eksepshon. Por èhèmpel, na e siudat ‘New Mexico’ na Merka, sikólogonan tambe tin mag di preskribí remedi. Tin un diskushon mundialmente tokante e tema aki.
Hopi ta esnan ku ta opiná ku un sikólogo no tin sufisiente konosementu di neuroanatomía, fisiología, farmakología i sikofarmakología. I esaki ta pone ku nan no ta medikamente kualifiká. Pero awendia na sierto siudatnan na Merka sikólogonan por tuma un kurso di sikofarmakología, kual ta pone ku nan tin mag di preskribí sierto remedinan sikiátriko.
Un diferensia mas ta ku banda di e mente humano, un sikólogo a studia komportashon (behavior) tambe. Ademas, un sikólogo a studia pa hasi tèstnan sikológiko (p.e. tèst di inteligensia, tèst di personalidat, etc.) i un sikiater no. E tèstnan aki ta wordu huzá komo parti di un investigashon sikológiko. Por èhèmpel, si un sikólogo kier sa kon bon un persona por plania, solushona problema, konsentra, rekòrda, etc. e ta hasi un tèst spesial pa midi esakinan.
Di e otr’un banda, tur e dos profeshonnan aki por konsistí di duna sikoterapía na e pashèntnan. Durante un sikoterapía e sikólogo of sikiater ta papia ku e pashènt tokante su problema. Tin diferente tipo di sikoterapía kaminda e atenshon ta riba kognishon (cognition) i/of komportashon (behavior) di un pashènt. Manera ariba menshoná, e parti di komportashon ta wordu hasí prinsipalmente dor di un sikólogo.
Sikólogo na Hulanda
Si bo ke bira un sikólogo na Hulanda, bo mester hasi un estudio bachelor na universidat. Esaki ta dura tres aña. Ora bo kaba e estudio aki, bo mester hasi un maestría (masteropleiding). Ora ku bo kaba esaki, bo ta un sikólogo basiko. Despues di por lo menos tres aña di eksperensia praktiko, bo por wordu selektá pa hasi un estudio pa bira GZ-psycholoog i hanja un LOGO-verklaring.
E estudio ta dura dos aña i ora ku bo terminá esaki bo ta wordu registrá den e asina yamá ‘BIG-register’. Esaki ta nifiká ku bo titulo komo GZ-psycholoog ta protehá i un persona no tin pèrmit pa yama su mes un GZ-psycholoog, si e no a hasi e estudio. Bo por haña kastigu pa esaki.
Komo GZ-psycholoog bo por traha den tur sektor di gezondheidszorg (komo sikólogo basiko esaki no ta posibel). Un GZ-psycholoog por traha independientemente tambe. Un sikólogo basiko mester traha bou di un GZ-psycholoog. Si bo ke sigui eduká bo mes, bo por hasi un estudio mas i bira sikólogo klíniko.
Sikiater na Hulanda
Pa bo bira un sikiater na Hulanda, bo mester hasi e estudio di medisina (geneeskunde) na universidat. Esaki ta dura seis aña. E tres prome añanan ta bachelor i e tres lastu añanan ta maestría. Ora ku bo kaba ku esaki bo ta un dòkter basiko. Si bo ke sigui studia pa bira sikiater, bo mester solisita na un hòspital akademiko of un hòspital sikiatriko en general pa bo haña un luga.
Ora ku bo haña un luga, bo ta kumisa ku un estudio pa spesialisá bo mes den sikiatría. Durante e estudio di kuater aña i mei aki bo ta wordu eduká pa bira un sikitar i sikoterapeuta. Durante e estudio bo ta okupá bo mes kaba komo sikiater den praktika. Despues bo por laga registra bo mes den e asina yamá ‘BIG-register’, manera un GZ-psycholoog tambe ta hasi.
Check mi blog akinan & komparti esaki ku bo amigunan.


text:
Kralendijk – Marian Luinstra Passchier a bisa durante un enkuentro ku prensa resientemente, ku último tempu no tabatin hopi kaso di hende infektá ku Coronavírùs. “Awor ku ta suavisá e reglanan, ta un bon momento pa nos tira un bista den pasado. Pa nos wak e kasonan di COVID-19 for di kuminsamentu di e pandemia, asina siña di nos mes eksperensia.
E grafik ta mustra ku pa hopi tempu Boneiru no tabatin niun kaso di Covid-19. Na aprel i yüli nos tabatin algun kaso di hende ku a pega ku e vírùs. Pero esei no a resultá den mas kaso di Covid-19.
Na fin di ougùstùs e kantidat di kaso di hende ku a pega ku e vírus, a kuminsá subi. Nos no ta sigur unda esei a kuminsá. Pero ta sigur sí, ku via un otro pais òf isla a introdusí COVID-19 na Boneiru. Den poko tempu nos a haña masha kaso di hende ku a pega ku e vírùs. Den nos investigashon di kontakto i di fuente a sali na kla, ku no ta tur hende tabata tene distansia di un meter i mei.
Ora e kantidat di kasonan di COVID-19 a oumentá, a bini ku medida severo. Danki Dios tur hende a tene nan mes de lo mehor posibel na e reglanan. I asina nos a logra pa huntu nos tene e vírùs bou di kontròl. Nos ta spera ku ora tin kaso nobo di hende ku a pega ku e vírùs, nos por aktua mes lihé. Pa huntu nos por tene e vírùs bou di kontròl.
Nos a disidí meskos ku Aruba i Hulanda, pa hasi e periodo pa bai den karentena mas kòrtiku. Esta di 14 pa 10 dia. For di dies seis di novèmber esei ta e kaso. Nos ta hasi e periodo di karentena mas kòrtiku, pasobra masha tiki biaha ta resultá, ku un hende ta pega ainda ku e vírùs den e delaster kuater dianan.
Aruba a tèst kon ta bai ku un periodo mas kòrtiku i esei a bai bon. Hulanda a introdusí e karentena mas kòrtiku pa algun tempu kaba. Ku un periodo mas kòrtiku, nos ta hasié mas fásil pa hende keda den karentena sin masha riesgo”, Marian Luinstra-Passchier a bisa.


text:
Notisia di polis di djabièrnè 14 di febrüari te ku djaluna 17 di febrüari 2020/Politieberichten van vrijdag 14 februari tot en met maandag 17 februari 2020
Notisia di polis di djabièrnè 14 di febrüari te ku djaluna 17 di febrüari 2020
Entre djabièrnè 14 di febrüari, pa mas o ménos 11 or di anochi i djasabra 15 di febrüari, pa mas o ménos 9.30 or di mainta, deskonosínan a bai ku entre otro un brel di sambuyá kolo pretu di marka Tusa i un kolo ros di marka Cressi, for di riba balkon di un kas situá na Bulevar Julio A. Abraham.
Den oranan di mainta di djasabra 15 di febrüari a drenta keho di ladronisia di un skuter kolo pretu di marka Kymco, numerá MF-2128. E skuter tabata stashoná dilanti di un restorant situá na Kaya C.E.B. Hellmund i a bai kuné entre djabièrnè 14 di febrüari pa mas o ménos 8 or di anochi i djasabra 15 di febrüari, pa mas o ménos 2 or di mardugá. E skuter tabata na lòk ku un lòk di stür i un lòk di kadena.
Riba djasabra 15 di febrüari, deskonosínan a bai ku un tas ku kontenido for di den un pikòp ku tabata stashoná e sitio di sambuyá Weber’s Joy situá na Kaminda Turístiko. Den e tas tabatin entre otro un brel di sambuyá di marka Hollis, un brel di solo di marka MJ Sport, diferente tarheta di banko i sèn kèsh. E outo no tabata na lòk.
Den oranan di anochi di djasabra 15 di febrüari, alrededor di 8.30or di anochi un aksidente entre un outo i un skuter a tuma lugá riba Kaya L.M. Pourier. E outo tabata ke a Sali for di riba un sitio di stashoná i no a mira e skuter ku tabata biniendo i dal den esaki. Shofùr di e skuter a sufri herida na su pal’i pia abou drechi I ambulans a transporte pa hospital pa tratamentu médiko.
Riba djadumingu 16 di febrüari, alrededor di 3.30 or, sentral di polis a risibí notifikashon ku tin un pikòp na kandela na altura di e vèlt na Papa Cornes bieu, na Kaya Korona. Orígen di e kandela no ta konosí. Brantwer a bai na e sitio i a paga e kandela. No tabatin herido.
Den oranan di mainta di djadumingu 16 di febrüari a drenta keho di ladronisia di un baiskel kolo shinishi. E baiskel tabata na lòk na un palu di lus dilanti di un kas situá na Kaya Herman J. Pop. Entre djasabra 15 di febrüari, pa ma o ménos 8 or di anochi i djadumingu 16 di febrüari, pa mas o ménos 7.30 or di mainta deskonosínan a bai ku e baiskel ku tabata na lòk ku un lòk di kadena i lòk di stür.
Riba mesun dia a detené un dama di inisial Z.M.G.B. di 49 aña en konekshon ku maltrato.
Den oranan di anochi di djadumingu 16 di febrüari, alrededor di 11 or, un persekushon a tuma lugá riba Kaya Nikiboko Nort, Kaya Korona i Kaya dr. J.G. Hernandez. Shofùr di e outo a neglishá señal pa para i bai para te na un kas situá na Bario St. Rosa. Aki e shofùr a baha fo’i outo i kore bai. A detené e pasahero, un mucha hòmber di inisial R.M.G. di 15 aña, en konekshon ku violashon di Lei di Identifikashon BES. A konfiská e outo paso e shofùr a haña un prosès verbal 4 biaha kaba.
Wikènt tras di lomba e parada di karnaval di mucha na Rincon riba djasabra i na Playa djadumingu ,a bai trankil sin niun partikularidat. Si a konfiská un bròmer riba djadumingu despues di e marcha na Playa en konekshon ku butamentu di ‘fever’. Butamentu di ‘fever’ ta forma un peliger tantu pa otro usuarionan di kaminda komo pa e shofùr mes. KPCN ta enfatisá ku lo atendé ku man duru ora konstatá ‘fevermentu’.
Politieberichten van vrijdag 14 februari tot en met maandag 17 februari 2020
Tussen vrijdag 14 februari, omstreeks 23.00 uur en zaterdag, 15 februari, omstreeks 09.30 uur, hebben onbekenden onder andere een zwarte duikbril van het merk Tusa en een roze duikbril van het merk van het merk Cressi vanaf een balkon van een woning aan de Bulevar Julio A. Abraham.
In de ochtenduren van zaterdag 15 februari werd aangifte gedaan van diefstal van een zwarte scooter van het merk Kymco, met kenteken MF-2128. De scooter stond voor een uitgaansgelegenheid aan de Kaya C.E.B. Hellmund geparkeerd en werd tussen vrijdag 14 februari, omstreeks 20.00 uur en zaterdag 15 februari, omstreeks 02.00 uur weggenomen. De scooter zat op slot door middel van een stuurslot en een kettingslot.
Op zaterdag 15 februari hebben onbekenden een tas met inhoud uit een pick-up weggenomen die bij de duikplek Weber’s Joy geparkeerd stond. In de tas zat onder andere een duikbril van het merk Hollis, een zonnebril van het merk MJ Sport, verschillende bankpasjes en contant geld. De auto was niet op slot.
In de avonduren van zaterdag 15 februari vond omstreeks 20.30 uur een aanrijding tussen een auto en een scooter plaats op de Kaya L.M. Pourier. De auto wilde vanaf een parkeerplaats de weg op rijden en zag de aankomende scooter niet, waardoor de auto de scooter aanreed. Het slachtoffer liep verwondingen aan zijn rechter scheenbeen op en werd met de ambulance naar het ziekenhuis gebracht.
Op zondag 16 februari kreeg de politiecentrale omstreeks 03.30 uur melding dat er een witte pick-up in brand stond ter hoogte van het veld van de Oude Papa Cornes school, aan de Kaya Korona. Toedracht van de brand is niet bekend. De brandweer kwam ter plekke en bluste de brand. Er raakte niemand gewond.
In de ochtenduren van zondag 16 februari werd aangifte gedaan van diefstal van een grijze fiets. De fiets stond aan een lantaarnpaal voor een woning aan de Kaya Herman J. Pop en werd tussen zaterdag 15 februari, omstreeks 20.00 uur en zondag 16 februari, omstreeks 07.30 uur door onbekenden weggenomen. De fiets stond op slot met een kettingslot en bandenslot.
Afgelopen weekend is de kinderkarnaval parade in Rincon en in Playa op rustig verlopen. Na de karnaval parade op zondag werd echter wel een brommer in beslag genomen i.v.m. met ‘feveren’. Het feveren vormt een gevaar voor zowel weggebruikers en/of omstanders, maar ook voor degene die het doet. KPCN wil benadrukken dat er met harde hand opgetreden zal worden indien ‘feveren’ wordt geconstateerd.


text:
Riu Hordan
E riu Hordan (hebreo: נהר הירדן, nhar hajarden) (árabe: نهر الأردن, nahr aloerdoen), ta un riu na Medio Oriente ku ta kore dor di valei di Hordan via e Lago di Tiberias pa Lama Morto. Riunan Dan, Banias i Hasbani ta e tres riu ku ta sirbi komo fuente pa e riu Hordan.[1] Tambe tin e riu Jarmuk ku ta desemboka den Hordan na e krusada di tres pais (Siria, Hordania i Israel).
Hordan ta forma e frontera estatal entre Israel i Siria riba e seronan di Golan, i na e parti ost ta forma e frontera di Israel i Palestina (oria oksidental di Hordan) ku Hordania. Na e otro partinan tur dos oria di e riu ta pertenese na Israel.
Hordan tin un largura di 170 kilometer, pero realmente ta mas largo pa via di e multiple birada den su trayecto. Ta estimá ku e largura real por ta entre 330 pa 400 kilometer.
Aktualmente 70 pa 90% di e awa ta wordu utilisa pa uzonan humano. E fuerte redukshon di e fluho di e riu a aselerá e sekamentu di e Lama Morto, un proseso ku ta andando pa 10 mil aña kaba.
E nomber Hordan tin dos posibel origen etimológiko. E por ta deriva di e verbo hebreo yarad, loke ta nifica baha. E riu ta baha di e seru di Hermon, for di e fuentenan di e pueblo Dan i Caesarea Philippi (Banias). Pues Hordan por nifika Yored mei-ha-Dan, loke nifika ta baha di Dan. Di otro banda e por ta deriva di e palabra arameño yardeen, loke ta nifika awa koriendo rapido.
Beibel[editá | editá fuente]
Den beibel ta hasi menshon di Hordan ku frekuensia. Den buki Josue e Israelitonan ta krusa Hordan despues di un biahe dor di desierto pa drenta e tera priminti. Den evangelionan ta deskribi ku Hesukristu a ser batisá den Hordan pa Juan Bautista. Esei lo a susede serka di Betania. Hopi hende sa laga nan mes wordu batisá den e riu aki.
Galeria[editá | editá fuente]


text:
equipo aruba
-
News
Uniform nobo presenta na pueblo di Aruba
Comite Olimpico Arubano a presenta nan uniform na pueblo di Aruba Ayera despues cu den ora nan di atardi a…Read More »
-
Lima2019
Quincy a competi na Lima
Atleta di salto largo, Quincy Breell a competi den e Panam Games 2019. E atleta Quincy Breell a competi diaranzon…Read More »
-
Lima2019
Posicion 8 pa Patrick
Patrick Groters a keda na posicion number 8 den e gran final di 200m lomba den e Panam Games Lima…Read More »
-
Lima2019
Thakaidzwa ta resumi e prome dianan na Paracas
Na e ciudad di Paracas, Peru e competencia di vela ta tuma lugar den e Weganan Panamericano Lima 2019. Na…Read More »
-
Lima2019
Edmundo ta resumi e prome dianan na Lima
E Weganan Panamericano LIMA 2019 a drenta su ultimo siman aki na Peru unda nos delegacion di Aruba lo ta…Read More »
-
Lima2019
Mikel y Patrick ta na Lima
Landadonan Mikel Schreuders y Patrick Groters a yega Lima, Peru y ta cla pa competi diamars awo Despues di a…Read More »
-
Lima2019
Cancion Oficial di Lima 2019
CanciĆ³n Oficial de los Juegos Panamericanos de Lima 2019 Official Song of the Lima 2019 Pan American Games.Comparte para que…Read More »
-
News
Aruba impresiona cu Rosario
Delegacion di Aruba kier a gradici ciudad di Rosario pa e prome Weganan Sur Americano den Playa. Sin duda Aruba…Read More »
-
News
Aruba ta gradici Rosario
Atletanan di Aruba ta gradici Rosario y e organisacion di e Weganan Sur Americano di Playa.IV Juegos Suramericanos de Playa…Read More »
-
News
Equipo Aruba ta conta nan experiencia
E team completo di Beach Tennis ta conta di nan experiencia aki na Rosario.#equipoaruba #rosario2019 Posted by Comite Olimpico Arubano…Read More »


text:
ORANJESTAD – Durante un ceremonia special riba tereno di Refineria di Aruba a tuma luga apertura di e Lab y Museo di cultivo di microalgae cu ta un pilot project di Gobierno, TNO, Refineria di Aruba hunto cu CITGO.
Un di e principal stakeholdernan ta TNO, cu ta e instancia encarga pa haci e investigacionnan necesario pa recoge CO2 pa cultivo di e micro algae. E proyecto piloto aki Aruba Algae ta uno sostenibel, innovativo y comercial. Loke cu Aruba ta bay ta produciendo den e Lab lo pone e marca di Aruba den un mercado global di algae di 100 biyon dollar, asina Ruurd Schoolderman (Strategic Advisor Energy di e Oficina Caribense TNO) a bisa.
E prome paso den e proyecto piloto aki, el a splica, ta cu mester a haci un investigacion cual ta e miho tipo di algae pa cultiva na Aruba. E miho a resulta e micro algae spirulina, cu no ta visibel pa bista humano, pero e ta perfecto pa crece den e clima di Aruba y cu ta haci cu e por wordo produci durante henter aña. E tipo di micro algae cu ta bay cultiva ta wordo usa den productonan di beyeza, den bebida y productonan di salud. E nomber cu a wordo duna na ne ta Spirulina Arubensis.
Ruurd Schoolderman a splica cu e microalgae ta wordo cultiva na California, pero solamente den e periodo di april pa October y na Hawaii e ta wordo cultiva henter aña pero no den temperatura optimal.
Den e prome fase cu ta andando a haya datanan cu ta sumamente alentador pa e produccion di e Spirulina Arubensis. Den e siguiente 12 lunanan e proyecto mester optimalisa e proceso di cultivo na Aruba. Inicialmente e produccion ta pa mercado local y despues den colaboracion cu companianan local y internacional ta cuminsa mercadea e productonan y finalmente mester yega na un proceso di produccion industrial. E proyecto aki ta un iniciativa di Prome Minister Mike Eman.


text:
Nos invitado den e programa aki ta Sra. Maria Pieters, pero tur hende konose komo Poppi. Un persona hopi konosi aki na Boneiru. Poppi ta un habitante di Ka’i Mimina den e bario di Tera Kora na unda ela nase i lanta tambe. Nos a kombersa kune tokante su bida, luchanan ku ela hiba i tambe riba su karera.
Produkshon: Fundashon Históriko Kultural Boneriano
Durashon: 50 minüt
Fuhikubo ta presentá: Maria Elisabeth Pieters
Nos invitado den e programa aki ta Sra. Maria Pieters, pero tur hende konose komo Poppi. Un persona hopi konosi aki na Boneiru. Poppi ta un habitante di Ka’i Mimina den e bario di Tera Kora na unda ela nase i lanta tambe. Nos a kombersa kune tokante su bida, luchanan ku ela hiba i tambe riba su karera.


text:
Ta hopi importante pa inclui vegetal den bo dieta diario. E vegetalnan ta rico den antioxidante y e nutrientenan cu ta boost bo salud! E vegetalnan tambe...
Cualkier persona por perde peso si e stop di come, pero desafortunadamente e peso cu el a perde ta muscular y no...
1. Mantene na un ‘schema pa drumi’ Pone un banda 6-8 ora dedica na drumi. E cantidad di...
E hende muhenan cu a haya covid-19 ta nuestralisa anticurpa contra e virus den e lechi materno te hasta 10 luna despues...
Nan ta bisa cu desayuno ta e cuminda mas importante di un persona su dia! Ora bo lanta di soño, kisas bo a keda sin come pa...
Si bo ta riba un meta pa baha peso, bo instinto por bisa bo pa subi riba e balans dos biaha pa...
E carbohidratonan por yuda hiba bo dreamland. Mester djis scoge esnan corecto. Na luga di carbohidrato sucu manera cuki y bolo, opta pa algo manera oatmeal. Oats...
Tin asina hopi factor cu ta afecta nos soño, desde e consumo di cafeina te hasta exposicion na tecnologia te na e alimentonan cu nos ta come...
Ora bo tin un rutina di ehercicio bo ta mira e beneficionan. E ta duna bo emocionnan positivo y bo ta sinti mas contento. Ora bo haci...
Den un estudio realisa na Merca a conclui cu e hendenan cu no ta drumi por lo menos shete ora den un...


text:
ORANJESTAD– Nunca antes pais Aruba a laga su studiantenanna Hulanda asina desampara manera awor. Un studiante Arubiano na Hulanda cu a bira malo siman pasa NO por a haya asistencia medico, pasobra e NO tin seguro. Ora el’a check cu instancianan concerni el’a wordo avisa cu minister Michelle Hooijboer a dicidi di cambia e seguro di studiantenan, dun’e na un compania cu ningun hende conose, y nada ta regla ainda. Mientras tanto e studiante ey cu a bira malo mester a bai su cas bek, y warda te dia seguro keda cla. Naturalmente su famia na Aruba no por a sinta man crusa, y mester a busca placa di tur forma pa manda Hulanda cu urgencia pa e studiante por haya atencion y cuido medico.
E situacion aki ta totalemten di condena, simplemente pasobra e gobierno aki kier privilegia su friends and family, ta hasi cos con cu ta, te na ultimo, y studiantenan ta wordo perhudica.
Varios studiante no a cumpli tampoco cu e requisitonan di cambio di seguro, pasobra nan no tabata na Hulanda na e momento ey, y awor por haya nan den problema tambe.
Un gobierno burdugo so por perhudica su studiantenan di es forma aki. Y mientras tanto minister Michelle Hooijboer ta scohe pa keda keto, sin tin di duna cuenta na pueblo. Ta na Aruba so cosnan asina por socede, cu ministernan ta actua di forma fraudulento y ta scohe pa keda keto! E minister aki tambe a faya barbaramente.


text:
Manera partido di Pueblo Arubano AVP a anuncia, den luna di September awor lo yuda yena formularionan riba entradanan di 2020 pa belasting. Manera tur aña lo duna e servicio aki na Cas di Partido Playa. Tene na cuenta cu mondkapje ta obligatorio y tur regla di dvg ta keda vigente. E fechanan pa e atardi/anochinan di servicio lo ta na:
- Cas di Partido Playa: dianan 21, 23, 28 y 30 di September entre 4’or y 8’or di anochi.
Riba tur e atardi/anochinan aki lo tin un grupo di experto pa yuda yena e formularionan. Di e forma ey, mescos cu tur aña, ta bini cla lihe y por yuda hopi hende.
Ta corda tur hende pa bini prepara cu tur documento necesario. Esaki ta e documentonan cu por tin mester didje:
- e formulario pa yega e entrada pa belasting cu bo a haya na cas;
- e resumen di bo entradanan den e aña 2020. Bo por haya esaki di bo doño di trabou of e compania unda bo ta traha. Si bo ta un pensionado bo ta haya esaki di SvB of di APFA;
- un resumen of comprobante di tur otro entrada cu bo a haya na 2020;
- e comprobante di e interes cu bo a paga na banco riba credit card of riba fiansa cu bo tabata paga na 2020;
- comprobante di tur gasto adicional pa cuido medico di bo of un familiar cu ta depende di bo.
- comprobante di gastonan haci pa estudio di bo mes of un familiar cu ta depende di bo;
- comprobante di gastonan cu bo a haci pa cuido di un familiar serca.
- comprobante di otro gastonan irregular of inusual cu bo mester a haci na aña 2020.
Trece tur esakinan ora bo bin pa yena e formulario di belasting serca nos y bini cla lihe.


text:
Persbericht
‘Fortifiká lasonan basá riba un vishon kompartí’
Enkuentro entre direktornan/sekretarionan di Konsehonan Sosial Ekonómiko (SER-nan) di Kòrsou i Aruba
Willemstad, 15 di sèptèmber 2017 – Fortifiká lasonan entre Konsehonan Sosial Ekonómiko (SER) di Aruba, Kòrsou i Sint Maarten basá riba un vishon kompartí i formulá un strategia, konhuntamente ku SER di Hulanda, pa yega na un forma di interkambio mas struktural riba temanan di interes komun ku e fin pa duna mas realse na e konsepto di tripartitismo den e tres paisnan Karibense di Reino Ulandes, ku partisipashon real di partnernan sosial.
Esaki a forma e tema prinsipal di e enkuentro di kortesia ku a tuma lugá ayera mainta entre e direktornan/sekretarionan general di e Konsehonan Sosial Ekonómiko di Aruba i Kòrsou den sala di reunion di SER na Ansinghstraat. Durante e enkuentro aki e direktornan/sekretarionan general srs. drs. Raul Henriquez (SER Kòrsou) i drs. Felix Bijlhout (SER Aruba) a sera konosí ku otro formalmente i a interkambiá di idea ku otro riba temanan di aktualidat ku ta ser konsiderá komo importante pa paisnan di Reino den Karibe, manera entre otro ekonomia, empleo, kombatimentu di pobresa, desempleo bou di hóbennan, desaroyo sosial duradero i bon gobernashon. Debí na e situashon frágil na Sint Maarten komo konsekuensia di orkan Irma i e echo ku SER di Sint Maarten ta konfrontando desafionan institushonal, e kolega di Sint Maarten no por tabata presente na e enkuentro.
Un punto ku tambe a papia riba dje tabata e similaridatnan ku e dos órganonan estatal a topa den preparashon di nan konsehonan riba e tema di suèldu mínimo.
E dos funshonarionan di e órganonan di konseho di Kòrsou i Aruba a palabrá konkretamente ku otro ku konhuntamente nan lo traha riba un agènda pa un bishita di trabou ku a korto plaso lo tuma lugá na Hulanda, kaminda lo intensivá e kontaktonan ku SER di Hulanda i otro institutonan manera entre otro Ofisina Sentral di Planifikashon (Centraal Planbureau), Ofisina di Planifikashon Sosial Kultural (Sociaal en Cultureel Planbureau), Fundashon pa Labor (Stichting van de Arbeid), ministerio di Ekonomia i ministerio di Asuntunan Sosial.
Riba e pòrtrèt por mira e dos funshonarionan den deliberashon ku otro, kompañá pa un konsehero di SER Kòrsou.


text:
KRALENDIJK, Huntu bo sa mas ku ora bo ta bo so. A base di e punto di bista aki e institutonan di kuido Kennemerhart di Haarlem, Hulanda i Fundashon Mariadal di Boneiru a firma un akuerdo di koperashon den kuadro di Het Lerend Netwerk, un Ret di Konosementu i Eksperensia.
E koperashon entre Kennemerhart i Fundashon Mariadal ta enfoká riba un interkambio di informashon mutuo i aktivo, siña di otro i inovashon pa medio di por ehèmpel hasi bishita (via skype), konsulta i intervishon. Esaki ku e meta pa mehorá kalidat di e kuido ku nan ta duna na hende grandi i hasi esaki sólido pa futuro.
Den ámbos organisashon kuido di hende grandi ta para dilanti di desafionan grandi, manera skarsedat riba merkado laboral i e demanda pa kuido ku ta kresiendo i kambiando. Núkleo di e Ret di Konosementu i Eksperensia ta ku ámbos organisashon ta siña di otro. Netamente den tempu di corona. Pa tur kas di kuido esaki ta un periodo difísil ku malesa i fayesimentu di klientenan, medidanan restriktivo i empleadonan sobrekargá. Siña di otro su aserkamentu i kompartí protokòl i eksperensia. Esaki por ta hopi útil, pero e ta duna sosten tambe i e ta inspirativo.
Dirigentenan
Giovanni Frans, dirigente di Fundashon Mariadal, ta bisa ku e ta kontentu ku e koperashon. ‘Na kada banda di oséano ta aserká sierto asuntunan di un otro sistema i kosnan ta tuma lugá na nèt un otro manera. Netamente den esei nos por enkontrá nos partinan fuerte i uni forsa pa por duna mihó kuido pa medio di interkambio di konosementu i informashon.’
‘Nos ta siña di otro’,segun Audrey van Schaik, presidente di e Hunta di Direktiva di Kennemerhart. ‘Na momentu ku mi a bai den kòmbersashon ku empleadonan i klientenan di kuido di hende grandi na Boneiru, mi a eksperensiá kon na un isla ku un kultura di famia, hende grandi por ta di gran importansia. Tin hopi rèspèt pa hende grandi i keda kuida otro ta un kustumber na Boneiru.’
Organisashon
Fundashon Mariadal ta aspirá un ekilibrio optimal pa loke ta trata enfoke riba pashent i kliente i profeshonalismo. E aserkamentu personal, ku ta spesífiko pa Boneiru, ta sentral den esaki. Banda di esei inovashon ku un karakter insular ta importante den desaroyo kontinuo di e organisashon. Kolaborashon ku sentronan di salú i konosementu, manera Kennemerhart, ta nifiká un balor agregá grandi pa desaroyo mas aleu di un aserkamentu integral di kuido di hende grandi.
Kennemerhart ta un di e institutonan ku a pone e base pa fasilidat di biba riba eskala chikitu pa klientenan ku demensia i ta ofresé konosementu spesialisá pa hende grandi. ‘Nos kalidat i ekspertisio di nos empleadonan ta na un nivel haltu, loke gustosamente nos ke kompartí ku otronan’, segun van Schaik.


text: Dialuna atardi a drenta informe di un caso unda e homber ta maltrata su casa na Paradera, mesora a dirigi un patruya na e sitio. Na yegada di e patruya nan a bin compronde for di e dama cu su casa ta maltrate na varios ocasion pero awor e ta decidido di no acepta e agressionnan aki mas y a yama polis pa denunci’e. Como cu e homber ainda tabata tey polis a detene y a pidi e vehiculo di transporte pa detenidonan pa asina nan bin busk’e y hiba e agresor warda di polis, mientras polis a conseha e dama pa bay entrega keho na recherche pa para e abusonan aki mesora.


text:
Orashon djaluna 22 di mei 2017
Orashon djaluna 22 di mei 2017
Alabá sea SEÑOR! Kanta pa SEÑOR un kanto nobo; alab’É den asamblea di su fielnan! Laga Israel legra den su outor, yunan di Sion kanta gloria di nan Rei! Nan alabá su nòmber ku balia, nan kanta salmo p’E ku arpa i tamburein. Komo SEÑOR ta enkantá ku su pueblo, i E tin korona di viktoria pa humildenan. Laga su fielnan gosa di e triunfo, grita kontentu fo’i den nan kampamentu ku alabansa di Dios na nan boka i spada di dos banda den man, pa tuma vengansa riba pueblonan i duna kastigu na nashonnan; pa mara reinan ku kadena i nan lidernan ku bui di heru; pa ehekutá na pia di lèter e sentensia diktá kontra nan. Esta un orguyo pa su fielnan! Alabá sea SEÑOR!
Salmo 149:1-9


text:
CRISIS TEAM:
CASONAN VARIANTE DI REINO UNI TA AUMENTA Y E PROME CASO DI VARIANTE DI BRAZIL A KEDA IDENTIFICA.
Oranjestad; 6 di Maart 2021. Crisis Team ta informa comunidad di Aruba cu RIVM a identifica 29 caso mas di e variante di Reino Uni y prome caso di e variante di Brazil presente na Aruba. Manera ta conoci testnan positivo di Aruba ta wordo manda tur siman Hulanda pa wordo analisa. Diabierna ultimo e total di casonan di e variante di Reino Uni tabata na 21 y awo cu 29 caso mas e total a bira 50.
Segun RIVM ta analisa mas lote di test mas variante por wordo identifica. Un mensahe ta bay na comunidad pa sea extra cauteloso y sigui cumpli firmemente cu e reglanan di distanciamente fisico y social, tapaboca y laba man frecuentemente. E variantenan aki ta mas agresivo y ta acelera e proceso di infeccion cu por causa problemanan serio di salud y compromete e capacidad di cuido na Hospital. Durante e ultimo luna nos por a mira un reduccion di casonan activo,
Sinembargo si no sigui cumpli casonan ta bolbe aumenta.


text:
YUDA FUGITIVO TA RESULTA DEN KASTIGU DI PRISON
Info OM: Yuda fugitivo ta resultá den kastigu di prison !
Awe, djarason 9 november 2016, Korte a sentensia e hombernan L.J.P. (1995, Colombia) i J.J.A. (q979, Curacao).
Wes a haña pruebá ku nan a yuda fugetivonan di lei pa skonde. Durante e periodo di 22 pa 31 di oktober 2015 nan a yuda e fugetivonan den kaso “Yumuri” (tiramentu riba 2 polis riba Rooseveltweg) pa skonde. Wes a bisa lo sigiente den su veredikto: “het bewezenverklaarde levert op medeplegen van opzettelijk iemand die als verdachte wordt aangemerkt ter zake van enig misdrijf, verbergen en hem behulpzaam zijn in het ontkomen aan de nasporing van of aanhouding door justitie, meermalen gepleegd.”
P. a keda sentensiá na 6 luna prison di kual 1 luna kondishonal i 2 aña di proeftijd. A. a keda sentensia na 5 luna prison di kual 1 luna kondishonal i 2 aña proeftijd.


text:
KRALENDIJK – Ayera djamars anochi lat pa awe djarason mardugá un mal tempu inesperá a presentá spesialmente pa doñonan di boto chikitu. Ta trata di un kombinashon di áwaseru, bos, welek i bientu duru for di direkshon sùit west, sùit ost. Diferente boto ku tabata mará den bahia òf na wafnan di Kralendijk, a haña nan den problema i mester a los bai afó. Algun a bin resultá tambe na kosta. Diferente persona huntu ku outoridatnan polisial ku a tuma nota di botonan ku tabata yena ku awa, a duna un man, bahando den laman na kosta pa atendé ku e boto nan ku tabata den peliger. Kuerpo Polisial su lema i meta ta pa sirbi i protehá komunidat. Nan a demostrá tambe ayera ku nan tei pa sirbi komunidat ku nan ayudo i baha na laman brutu den ünifòrm sin niun problema.
E mal tempu tabata un sorpresa, debí ku e partisipashon di parti di KNMI a bai publisidat hopi lat. Ayera 11’or di anochi, ya e mal tempu a kuminsá ku spesialmente e parti di laman brutu i áwaseru, momentu ku e informashon di tempu di KNMI a keda publiká.
Na diferente okashon Radio Live 99.9 FM a trese e punto, referiendo ku KNMI ta informá hopi lat riba desaroyonan di tempu. Sinembargo no a hasi un adaptashon na e funshonamentu di informá komunidat di situashon di tempu adelantá. Awe mainta Radio Live 99.9 FM a tuma nota na malekon, tambe waf di piskadó playa pabou diferente plachi di palu a kita i piskadónan tabata saka nan for di fondo di laman, i pone nan riba e waf. Den playa pariba un yate a pega na kosta. Ta notabel kon boto nan a yena ku awa dor di e laman brutu.
Kombinashon di potrèt ta ilustrá parti di e situashon di loke a sosodé awe mardugá.


text:
Nos no tin problema cu autoridad nos tin bon contacto cu polis y nos ta respeta nan funcion, pero ultimamente nos a bin ta haya nos cu algun di polisnan novato cu djies pasobra nan ta cana cu uniform y arma y cu ta kere nan a bira todopoderoso supercop ta malusa nan poder pa hunga grandi, cu cual meta nos no sa. Nos tin mas di 35 aña ta traha den prensa y nos a sa di gana respet y aprecio cerca esnan mas experencia y por bisa cu nunca nos no a encontra un resistencia ni un restriccion manera awor. Pa medio di esaki nos ta roga alto comisario interino, demas comisarionan, hefenan di departamento, wachtcommandantnan pa papia cu nan sub-ordinadonan pa nan cambia nan actitud pasobra si no hacie nan lo bay enfrenta hopi problema riba caya.
Pa esnan cu ainda tin duda, asina aki polis ta respeta Prensa na Hulanda y na otro parti mundo
Ta parce cu aki na Aruba no tin libertad di Prensa, ta blo censura censura y censura. E censura aki ta perjudica e desaroyo di un pais. Ta conosi cu mundialmente Prensa ta liber y por haci nan trabao libremente ata aki un video con prensa ta funciona na Hulanda.
UN PAIS CU NO TIN LIBERTAD DI PRENSA, NO TIN DEMOCRACIA!
BIBA POLIS, BIBA PRENSA. HUNTO NOS TUR LO PROGRESA!


text:
Dos pasahero gara na Airport cu suma grandi di placa
Ayera na Aeropuerto internacional Reina Beatrix, Aduana a para dos pasahero pa control. Nan tabata bolbiendo Aruba desde Colombia. E pasaheronan, un homber y un muher, a keda sin meld na Aduana cu nan tabatin mas di 24.000 Dollar cu nan. E placa tabata scondi den un zapato y un maleta. E personanan a wordo entrega na Polis. E placa a wordo tuma den beslag.
Tur beslag lo wordo hinca den e Fondo di Combati Criminalidad (Criminaliteitsbestrijdingsfonds). Placa di e fondo aki ta wordo usa pa bringa criminalidad y ta cay directamente na bienestar di Aruba. Di e manera aki Afpakteam ta aporta na e fondo.
Afpakteam ta den cooperacion cu Ministerio Publico, Cuerpo Policial di Aruba, Aduana, Fiot (Fiscale inlichtingen- en opsporingsteam) di Departamento di Impuesto (DIMP), FIOD (Fiscale Inlichtingen- en Opsporingsdienst, Marechaussee (KMar), Kustwacht di Aruba, Meldpunt (Ongebruikelijke Transacties) y RST. Por acerca Afpakteam cu informacion tocante señalnan di labamento di placa via mail: afpakteam@kparuba.com of via tiplijn: 11141.


text:
Prinsipio
Apoyá Mary Pumpkin.
Ku bo sosten nos por sigui traha mas animashon pa deleita’bu.
Nan ta prèt i tin biaha tin un bèrdat skondi den nan.
Bo donashon ta na nòmber di CaribMotion.
Mary Pumpkin ta bo bario amistoso.
Pa mas informashon, mail nos na: maria@marypumpkin.com
Yuda Mary Pumpkin
Na Kòrsou tin diferente lugá ku nan nòmber a wòrdu kambia pa Ingles. Por ehèmpel, “Blauwbaai” a bira Blue Bay.
No ta tur nòmber ta tradusí, nan a kambiá total:
Loke nos tabata yama Bapor kibrá a bira Seaquarium. Kokomo beach ta banda di Wilibròrdu. Loke antes tabata Vaarsenbaai.
Un di e promenan ku a bai ta Mansaliñaweg, of kaya Mansaliña. Awor nos ta kore riba Dr. Maarten Luther king bulevar.
Paso ma wak ku tin un tendensia pa kambia nomber di luga na Kòrsou pa Ingles ma bin riba e idea di Mary Pumpkin. Mary Pumpkin ta e bario di Mariepompoen (Maripampun na Papiamentu).
Ken ta Ken
Sera konosi ku un par di e habitantenan
Maria Pampuna
Chepo Chiputu
Dival Diabol
Vito Porkuto
Eazy Sangrisebada
Zizy Sangrisebada


text:
WILLEMSTAD – E ruman hòmbernan Martis, ku a traha e vidio di menasa ku djis despues di e asesinato di parlamentario Helmin Wiels a sali riba internet, awe ta dilanti wes atrobe. E ruman hòmbernan ta spera di haña eksonerashon i haña apsolushon di a kometé un menasa terorista.
“Nos ta komprondé ku e trailer a kai kompletamente malu i ku a sak’é totalmente for di kòntèkst”, Valentino Martis ta bisa den un entrevista eksklusivo ku Ret Karibense. “Pero nos no ta terorista. Nos ta siudadano nòrmal ku ta traha duru den e komunidat aki pa un mihó futuro.”
Riba 7 di mei a detené e hòmbernan den relashon ku distribushon di un vidio riba Youtube, kaminda nan ta anunsiá ku e asesinato di Wiels ta e promé un den un seri. Na promé instansha a detené e rumannan komo sospechoso di e asesinato pero djis despues a kambia e keho den ‘menasa di un krimen terorista’. Riba 16 di òktober a haña nan kulpabel i a kondená nan na un kastigu preliminario den sèl pa seis luna ku tres aña di periodo di prueba i 240 ora di kastigu di trabou.
Spònser
“Nos lo bringa e sentensia aki te na final i nos ta spera ku nos por konvensé tur hende ku nos no tin nada di hasi ku terorismo”, Valentino ta bisa ku resolushon. “E link bou di e sine tabata un ‘marketing gimmick’. E sine no tin nada di hasi ku morto di Helmin Wiels. Nos úniko motivashon tabata pa haña spònser pa por produsí un dokumentario kòrtiku.”
Valentino i su ruman Hermann tin miedu ku e sentensia lo tin hopi influensha riba nan futuro. Hermann ke bai kore stazje na Merka i Valentino ke biaha pa Merka i Canada den futuro pa hasi negoshi einan. “Si bo haña marka di terorista na un edat asina hóben, futuro ta pinta skur”, Valentino ta bisa.
Problema sosial
“No ta promé be ku nos ta traha un sine òf trailer tokante problema sosial ku tin impakto grandi na Korsou”, Hermann ta bisa. “Nos pashon pa traha sine i trailer asina a nase pasobra komo hóben nos ta futuro di Kòrsou. Nos ke mira un mihó Kòrsou pa nos tur.”
Segun Hermann e intenshon di nan sinenan ta pa ‘hasi hende mas konsiente di kos ku no ta bai bon den komunidat i mustra nan kon anda ku esaki na un manera positivo’. “Komo ehèmpel nos por menta ku despues di a filma kaya kibrá den diferente bario nos a sera e burakunan ku poko semènt.”
E rumannan ta enfatisá ku nan sinenan no ta polítiko sino sosial. “Nos no ta aktivo polítikamente i ademas polítika no ta interesá nos tampoko”, Valentino ta bisa. Sentensia di e apelashon lo ta djaweps 6 di februari.


text: KRALENDIJK – Ku lágrima pader Alphonsus Baak, a baha for di altar, miéntras parokianonan tabata seka awa di wowo ku lensu djadumingu mainta 11’or. Tabata un momentu di emoshon. Esaki ta debí pader Baak ta bandoná Boneiru i bai biba Kòrsou. “For di momentu ku mi a yega Boneiru, mi a sintimi na kas i aseptá na parokia La Bírgen Maria di Coromoto. Mi ta kòrda algun dia despues na Boneiru, mi kuminsá kibra muraya pa trabou di mantenshon i hendenan tabata puntra; ta kiko ta bai sosodé? Hendenan no tabata konosémi. Mi a bini for di Sürnam. Hopi trabou mi a hasi durante 7 aña ku mi ta na Boneiru komo pader. Awor mi ta bai Kòrsou i mi ta laga boso den man di pader Mark Hooijschuur. Mi ta bai atendé ku 3 parokia na Kòrsou aya na Westpunt”, entre otro pader Baak a bisa. Durante misa un mucha a risibí promé Santa Komunion i djis promé ku misa a kaba, sirbidónan di misa a entregá pader Baak, un leshi ku e 23 sirbidónan di misa ariba. Despues di e momentu, Maritsa Silberie a dirigí algun palabra di gradisimentu i pader Baak a finalisá ku último palabranan; kasi no por a papia. Palabranan a sali ku hopi emoshon i sin tèrminá. Emoshon no a pèrmití pa mas palabra sali for di pader Baak, den presensia di parokianonan. Djamars 12 di yanüari ta último misa afisiá pa pader Baak na Boneiru. Kombinashon di potrèt ta ilustrá e momentunan.


text:
E efectonan por bay hopi leu y por cambia e rumbo di e bida di e victima drasticamente. E motibonan tras di abuso y negligencia di mucha ta compleho. E forma con un comunidad ta trata abuso y negligencia por yuda baha e cantidad di casonan abusivo y tin un efecto positivo den reduci e consecuencianan cu victimanan ta experiencia durante nan bida.
Celebro
Maltrato por resulta den lesionnan leve, grave y hasta den morto. Mester remarca cu lesionnan fisico cu ta mustra leve tambe por tin hopi consecuencia psicologico.
Durante infancia, desaroyonan celebral crucial mester tuma luga. Segun Armanda Tarullo, PhD, abuso y negligencia di mucha a demostra di stroba partinan importante di e celebro di e mucha di crece y forma manera mester ta y riba termino largo e maltrato por afecta su abilidadnan cognitivo, academico y tambe su abilidad pa domina lenguahe.
Un di cada cuater victima di shaken baby syndrome ta fayece y casi tur ta experiencia consecuencianan serio pa nan salud.”
Consecuencianan psicologico
Abuso y negligencia di mucha por tin efectonan emocional riba un mucha inmediatamente. E mucha por experiencia miedo, sentimentonan di isolacion y un incapacidad pa confia hende. E mesun efectonan aki por resulta den consecuencianan psicologico durante bida di e victima, manera depresion, ansiedad, dificultad cu relacion, borderline personality disorder, low self-esteem y mas problema psicologico. E consecuencianan aki por tin nan efecto pa bida largo. Segun un estudio haci door di varios dokter, 54% di casonan di depresion y 58% di intentonan di suicidio bou di muhe ta conecta na experiencianan dañino durante infancia.
Segun un estudio di Bruce D. Perry (M.D., PhD.) negligencia di mucha door di nan mayor(nan) ta wordo asocia cu borderline personality disorder, cual ta un enfermedad mental cu ta stroba e victima di maneha su emocionnan efectivamente. Segun e estudio, negligencia di mucha tambe ta wordo asocia cu e comportacion cu den futuro e victima ta duna afeccion na personanan desconoci of cu e no conoce bon. Otro comportacionnan di un victima cu ta wordo asocia cu negligencia ta agrecion y comportacionnan adulto inapropia.
54% di casonan di depresion y 58% di intentonan di suicidio bou di muhe ta conecta na experiencianan dañino durante infancia.”
Delincuencia
Varios estudio a documenta e corelacion entre abuso di mucha y futuro delincuencia door di e mucha. Den e publicacion ‘The relation between abuse and violent delinquency: The conversion of shame to blame in juvenile offenders’ ta wordo conclui cu crianza abusivo tin un impacto directo y indirecto riba delincuencia. Segun e estudio, mucha cu a experiencia abuso ta nuebe biaha mas probabel di ta involvi den actividadnan criminal.
Diferente estudio ta indica cu e probabilidad cu un mucha lo bay huma cigaria, abusa di alcohol of usa otro droga ta aumenta si e mucha a wordo abusa of neglicia. Un estudio a hasta conclui cu mucha homber cu seis of mas experiencia abusivo ta 4000% (cuater mil) mas probabel pa den futuro usa droga cu ta wordo injecta den vena (por ehempel heroina).
E probabilidad cu un mucha lo bay huma cigaria, abusa di alcohol of usa otro droga ta aumenta si e mucha a wordo abusa of neglicia.”
Severidad di consecuencia
No tur mucha cu a wordo abusa of neglicia den un manera similar, lo experiencia e mesun consecuencianan riba termino largo. Tin mucha cu ta experiencia relativamente tiki di e posibel consecuencianan durante nan bida, mientras cu otro ta sufri hopi.
Factornan cu ta afecta e severidad di e consecuencianan di abuso y negligencia di mucha ta inclui:
- edad y nivel di desaroyo na momento cu abuso of negligencia ta tuma luga;
- tipo di maltrato, sea fisico, sexual, negligencia, etc.;
- frecuencia, duracion y severidad di e maltrato;
- e relacion entre e mucha y e abusador;
- e forma con famia y comunidad ta trata victimanan di abuso y negligencia.


text:
FORMALISASHON
KI ORA TA TRATA DI FORMALISASHON DI OKUPASHON ILEGAL?
Sierto dokumento ta nesesario pa atendé kada kaso. Den e kaso aki, e dokumentonan ku sigur ta nesesario ta:
Formalisashon di okupashon ilegal ta nifiká ku Domeinbeheer ta hasi loke ta nesesario den kuadro di lei, regulashon i di maneho stipulá pa por kambia status di e okupashon di unu ilegal, pa unu legal. Di e moda aki esun ku ta okupá e tereno lo atkerí derechi pa por usa e tereno. E lo keda registrá ofisialmente i e lo bai kumpli debidamente ku rekerimentunan manera pago pa e uso di e tereno i pago di “Onroerende Zaak Belasting” (OZB).
No ta posibel pa formalisá kasonan di okupashon ilegal sin kontrukshon riba dje. Den kasonan asina, e persona tin e opshon pa entregá un petishon na Domeinbeheer pa e bini na remarke pa un tereno.
Pa kasonan di okupashon ilegal ku si tin konstrukshon riba dje, tin un maneho ku a drenta na vigor 1 di òktober 2015. Esaki ta enserá ku lo trata mas tantu posibel, te kaminda ku lei, regulashon i maneho ta permití esaki, pa formalisá den forma aselerá kasonan di okupashon ilegal ku konstrukshon riba dje, si nan tabata eksistí promé ku e ‘nulmeting’.
Tin potrèt di satélite detayá ku a saka di tur sitio na Kòrsou, riba kua tur konstrukshon, kaya i tereno na Kòrsou ta registrá. E registrashon aki (yamá ‘nulmeting’) ta konta komo base pa distinguí kaso eksistente for di kaso nobo. Ta rekerí di e persona ku a okupá tereno ilegalmente ku e lo prueba ku e propiedat tabata eksistí promé ku e ‘nulmeting’. Den kaso ku lei, regulashon òf maneho no ta permití esaki, lo no por formalisá e okupashon ilegal. Den kasonan asina, lo start e prosedura pa basha e konstrukshon abou.
Formalisashon di bario pa bario
Lo atendé di bario pa bario ku formalisashon den forma aselerá. Ta brinda habitantenan ku ta okupá tereno di Gobièrnu den forma ilegal oportunidat pa mèldu nan mes boluntariamente i denter di un término stipulá hasi un petishon pa formalisashon.
No mèldu boluntariamente
Si un habitante ku ta okupá tereno di Gobièrnu den forma ilegal no mèldu su mes boluntariamente, lo tuma medida di òrdu kontra di dje. Ademas, lo tin gastu adishonal pa e habitantenan aki.
Kòntrakt di hür temporal
Den kaso ku formalisashon ta posibel, lo firma un kòntrakt di hür temporal, pendiente aprobashon di departamentu ROP (Ruimtelijke Ordening en Planning). Mas despues, e persona lo drenta den e proseso pa kombertí e kòntrakt di hür den èrfpagt. Na momentu di firma e kòntrakt di hür temporal lo determiná e kompensashon pa e hür temporal. Lo kobra kompensashon ku forsa retroaktivo, te na e momento ku e okupashon ilegal a kuminsá, te un máksimo di 5 aña. Den kaso ku no kumpli ku e rekerimiento aki, lo start e prosedura pa basha e konstrukshon abou.
Dokumentonan nesesario
Loke bo mester trese ku bo si bo ke hasi petishon pa formalisá okupashon ilegal:
– Sédula, reibeweis òf pasport válido
– Un ‘situatie schets’ di Kadaster ku bo bibienda marká riba dje


text:
Bo tin algun pregunta? Klek riba e siguiente link.Tuma kontakto >
Publiká riba 7 July 2017
Studiante den Derecho Fiskal i Ekonomia a presentá su tesis di graduashon
“Evaluashon di nos regulashon fiskal pa komersio elektróniko i Ekonomia Digital na regulashon internashonal”
Willemstad, Djabièrnè 16 di yüni 2017 Rowan-John Martina, kende resientemente a finalisá su estudio eksitosamente di bachieratu den Derecho Fiskal i Ekonomia na Universidat di Kòrsou, a hasi un bishita serka Minister di Finansa señor Kenneth Gijsbertha.
Durante di e enkuentro aki e eks studiante di Universidat di Kòrsou a presentá su tésis di graduashon, ku tin komo título ‘Evaluashon di nos regulashon fiskal pa komersio elektróniko i Ekonomia Digital na regulashon internashonal di entre otro Organisashon pa koperashon Ekonómiko i Desaroyo (OECD) i alabes a entregá e tesis na minister.
Komersio elektróniko (E-commerce), konsistiendo di hasi kompra online, servisio digital, tienda riba web, subasta riba internet i tur otro tipo di negoshi i servisio generalmente hasí kontra pago ku tarheta di krédito, ta forma parti di ekonomia digital ku ta kresiendo rápidamente. Esaki ta tresé pa Kòrsou i tur otro pais na mundu hopi reto fiskal.
Na fin di su presentashon kòrtiku Rowan-John a duná su rekomendashonnan:
Por konklui ku:
E studiante di Universidat di Kòrsou ku lo risibí su diploma na fin di e luna aki a haña e sifra 9 pa su tesis di graduashon.
Durante su bishita e studiante tabata den kompania di e direktor di e programa di FRE, señor mr. Rashid Sammy i su supervisor di tesis, señor drs. Emauro Scoop.
Riba pòrtrèt: Despues di a risibí un ehemplar di e tesis, minister di Finansa Kenneth Gijsberthaa entregá na Rowan-John Martina e eksperto fiskal hoben un regalo na su nòmber i di su gabinete.
Riba pòrtrèt d.r.p.d.:Shaerelin Valks BSc, kolaborador di Gabinete di Minister, Minister di Finansa Kenneth Gijsbertha, Rowan-John Martina, fiskalista, drs. Emauro Scoop, kolaborador di Gabinete di Minister i alabes supervisor di e tesis, Saskia Stjeward LL.M. hefe di Sekshon di Impuesto Direkto, Percival Simmons LL.M. Hefe di Sekshon di Asuntunan Fiskal Internashonal i mr. Rashid Sammy direktor di e programa di e estudio Fiscaal Recht en Economie.


text: KRALENDIJK – Norwin Nochi Willem di USIBO a konta loke nan a papia ku SZW. “Nos a hasi tur esfuerso pa haña mas informashon posibel. Nos a aserka SZW i puntra nan kiko nos komo sindikato tin ku hasi, esaki pasobra nos no ta tende e doño di trabou hasi e petishon. Kontesta di SZW tabata ku Hulanda i su ministerio a tene kuenta ku BOPEC ta bai sera. SZW a kuminsá hasi preparashon. Den nan mira loke tur hende ku nos a papia kuné, ta mira ku BOPEC ta bai sobrebibí. Esei no tei. E ta duru pa bisa, sinembargo e sèn no ta bai yega Boneiru. Pues por primintí kuantu kos ku nan ke, sinembargo si e sèn no yega Boneiru, no por paga trahadó, no por mantené e terminal habri. SZW a kuminsá prepará, hasi nan kalkulashon, si akaso e kos yega asina leu. Gobièrnu di OLB tin su preparashonnan hasi, si e lugá sera, kon nan lo por duna un yudansa pa esnan ku pèrdè trabou. Laga nos no pensa riba esei i ban lucha pa BOPEC keda habri. E sesantia ta legal, sinembargo den esei tambe nos tin duda. Ta un situashon hopi delikado i fastioso. Kisas e ministerio sa kos ku nos no sa, i nan a kuminsá prepará pa e loke ta bini,” Nochi Willem a bisa.


text:
Segun lei, kada empleado ku a traha henter aña sin interupshon pa e mesun doño di trabou, tin derecho pa aña riba 3 biaha e kantidat di dia ku e ta traha pa siman. Pues e empleado ku ta traha 5 dia pa siman, mester haña 15 dia di fakansi pa aña. Dimes partidonan por kumbiní mas tantu ku esaki, pero esaki ta e mínimo segun lei. Tuma nota ku e empleado ku ta traha 6 dia pa siman, tambe ta haña 15 dia di fakansi pa aña segun lei.
Sin embargo, e derecho riba fakansi ta vense si e empleado tabata malu o inkapabel pa traha en total durante di un mínimo di 6 luna den a aña konserní.
Segun lei e dianan di fakansi mester keda tumá preferibelmente tras di otro. Si e empleado ta deseá i si e trabou ta permití, por tuma e dianan di fakansi den parti, basta ku mitar di e dianan si keda tumá den un biaha. Esaki ta basá riba e idea ku e empleado mester di su deskanso i tempu liber den kuadro di su salú.
E desishon pa ku e dia ku e fakansi ta kuminsá i te ki dia e ta dura, ta den man di e doño di trabou. Sin embargo, e doño di trabou ta trata mas tantu ku ta posibel di tene na kuenta e deseonan di e empleado.
Si e interes di e negoshi ta hustifiká esaki, e doño di trabou por posponé un fakansi ku ya ta planiá kaba.
Si e empleado bira malu durante su fakansi, e dianan ku a sobra di fakansi ta keda konsiderá komo no tumá. Pues e empleado ta keda ku su dianan di fakansi.
Dianan di fakansi ku no a keda tumá den e aña konserní ta akumulá ku e dianan di fakansi den e siguiente aña, basta ku e no ta surpasá un máksimo di 6 biaha e kantidat di dianan di trabou pa siman. Pues pa e empleado ku ta traha 5 dia pa siman, esaki ta nifiká ku e kantidat di dianan di fakansi no por surpasá 30 dia pa aña.
Pa kualke pregunta o komentario riba tereno di lei laboral, tuma kontakto via email info@justacuracao.com o jama 675-0610 / 524-0111.